Zaman Nara Jepun

Zaman Nara (Nara Jidai) dalam sejarah Jepun purba (710-794 M) dipanggil sedemikian lantaran hampir keseluruhan tempoh pada zaman itu, ibu kotanya terletak di Nara atau dikenali pada waktu itu sebagai Heijokyo. Zaman ini merupakan tempoh peralihan singkat sebelum Jepun memasuki Zaman Heian yang signifikan.

Walaupun singkat, zaman ini tetap berupaya mengeluarkan karya-karya kesusasteraan Jepun yang masyhur dan beberapa buah kuil penting yang masih digunakan sehingga ke hari ini, termasuklah Todaiji, bangunan kayu paling besar di dunia pada zaman itu, yang sehingga kini masih menempatkan patung gangsa Buddha terbesar pernah dihasilkan.

TINJAUAN SEJARAH

Nara, atau lebih tepat Heijokyo sebagaimana nama yang disebut pada masa itu, dijadikan sebagai ibu kota Jepun pada tahun 710 hingga 784 M, sebelum kemudiannya dipindahkan semula ke Nagaokakyo.

Sebelum itu, ibu kota Jepun terletak di Fujiwara-kyo, namun Nara mempunyai kelebihan lantaran kedudukannya yang lebih ke tengah, kira-kira 30 kilometer di selatan Kyoto. Sejarahwan di zaman terkemudian mengambil nama kota ini untuk digunakan sebagai nama bagi sebuah tempoh yang bermula dari tahun 710 hingga 794 M, walaupun pada dekad terakhirnya kota Nara bukan lagi kota terpenting di Jepun.

Zaman Nara menyusuli Zaman Kofun (sekitar 250-538 M) dan Zaman Asuka (538-710 M), yang secara kolektifnya kadangkala disebut sebagai Zaman Yamato. Jepun telah pun meningkatkan hubungan diplomatiknya dengan China dan Korea, menerima kemasukan agama Buddha, dan menerapkan beberapa budaya asing yang berguna. Proses ini terus berlanjutan di Zaman Nara.

Kota Nara dibangunkan dengan mengikut pengaruh Chang’an, ibu kota Dinasti Tang-China justeru ia turut mempunyai pelan grid yang tersusun rapi, dua bahagian yang saling bersimetri, dan bangunan-bangunannya pula memiripi seni bina China. Sebuah universiti yang didedikasikan kepada tradisi Konfusian turut dibangunkan. Begitu juga dengan istana diraja yang luas kawasannya, di samping barisan menteri yang diperbanyakkan sehingga mencecah hampir 7000 orang. Jumlah populasi Nara dianggarkan mencapai seramai 200 000 orang menjelang penghujung zaman tersebut.

Pengaruh pentadbiran pusat ke atas wilayah-wilayah juga ikut meningkat lantaran kehadiran pasukan tentera di seluruh kepulauan Jepun. Pun begitu, hal ini sama sekali tidak menghindarkan berlakunya sebuah pemberontakan besar pada tahun 740 M yang diketuai oleh anggota klan Fujiwara yang terusir, iaitu Hirotsugu. Pemberontakan ini disokong oleh minoriti Hayato yang berpangkalan di selatan Kyushu.

Mereka sememangnya membenci dominasi klan Yamato ke atas pentadbiran Jepun dan cubaannya untuk ‘mentamadunkan’ wilayah-wilayah yang kurang membangun. Sebagai tindak balas, maharaja Shomu (memerintah 724-749 M) bertindak menghimpunkan bala tentera seramai 17 000 orang dan berjaya menundukkan pasukan pemberontak dalam tempoh dua bulan, di samping menjatuhkan hukuman ke atas Hirotsugu.

Bagi masyarakat umum, terutama di kawasan pedalaman (90%), kemiskinan atau taraf yang mungkin sedikit lebih baik daripada itu, merupakan suatu kebiasaan bagi mereka. Sektor pertanian masih bergantung pada alatan primitif, tanah yang disediakan tidak cukup untuk menampung jumlah tuaian yang diperlukan, dan teknik pengairan masih belum berupaya untuk mengelakkan kegagalan tuaian sekaligus mendorong kepada masalah kebuluran.

Pada tahun 743 M, sebuah undang-undang diperkenalkan bagi menggalakkan pengusahaan tanah pertanian dengan para petani diberikan jaminan hak untuk mewariskan tanah mereka kepada anak-cucu masing-masing. Namun, kebanyakan rakyat lebih memilih untuk bekerja dengan kelas aristokrat yang dikira lebih terjamin.

Keadaan masyarakat pedalaman Jepun diparahkan lagi oleh epidemik cacar yang menular pada tahun 735 dan 737 M, di mana sejarahwan memperkirakan telah meragut sebanyak 25-35% populasi negara. Kebanyakan petani Jepun dibebani cukai-cukai yang tinggi.

Hampir kesemua cukai ini dikenakan secara khusus bagi membiayai projek-projek pembinaan kuil yang dijalankan oleh Maharaja Shomu (lihat di bawah) pada separuh pertama kurun ke-8 M, di mana di dalam hal ini, maharaja dibantu oleh sami Buddha yang bernama Gyogi.

Maharaja Shomu merupakan seorang penganut Buddhisme yang tegar, terutama rentetan pelbagai bencana yang melanda semasa era pemerintahannya. Beliau juga bercita-cita mahu membina sebuah kuil di setiap wilayah kekuasaannya dengan harapan hal ini dapat meningkatkan tuah negara.

Berbeza dengan keadaan yang berlaku ke atas golongan petani, tapak-tapak keagamaan dan golongan aristokrat yang terus bertambah bilangannya ini bebas dari sebarang cukai, dan lantaran keterlaluan dalam membelanjakan perbendaharaan dalam projek pembinaan kuil-kuil, pihak pentadbiran mengalami kesukaran untuk mengimbangkan situasi di sepanjang zaman ini.

Pihak istana juga dilanda kekacauan akibat konflik dalaman yang melibatkan perebutan pengaruh dan jawatan dalam kalangan aristokrat. Keadaan ini seterusnya mendorong Maharaja Kammu (memerintah 781-806 M) untuk memindahkan ibu kota ke Heiankyo pada tahun 794 M. Pemindahan ini dianggap sebagai detik bermulanya Zaman Heian yang berpanjangan sehingga kurun ke-12 M.

Zaman ini juga menonjol kerana ia mempunyai tiga orang maharani yang memerintah: Gemmei (memerintah pada 707-715 M), Gensho (memerintah pada 715-724 M) dan Koken yang tempoh pemerintahannya dibahagikan kepada dua: 749-759 dan kemudian 764-770 M menerusi gelaran Shotoku. Shotoku menjalinkan hubungan dengan seorang sami Buddha yang bernama Dokyo. Beliau bahkan menamakannya sebagai pewaris takhta. Namun, pihak istana menolak pencalonan ini dan Dokyo diusir.

Hanya 800 tahun berikutnya, barulah takhta diraja Jepun diduduki oleh wanita. Pemerintahan mereka ini mengisyaratkan keadaan kaum wanita di Jepun yang jauh lebih baik jika dibandingkan dengan China. Misalnya di Nara-Jepun, kaum wanita dibenarkan untuk memiliki tanah.

KESUSASTERAAN NARA

Zaman Nara menyaksikan pelbagai perkembangan terutama dalam bidang kesusasteraan. Kojiki (‘Catatan Tentang Hal-Hal Purba’) disusun pada tahun 712 M oleh ilmuwan istana, Ono Yasumaro, yang mengambil rujukan daripada sumber-sumber lama dan kebanyakan kandungannya menyentuh genealogi klan-klan berkuasa.

Kemudian, Nihon Shoki (‘Hikayat Jepun’ dan juga dikenali sebagai Nihongi), ditulis oleh sebuah jawatankuasa ilmuwan istana pada tahun 720 M. Karya ini menumpukan usahanya bagi menyikapi semula bias terhadap klan Yamato pada karya awal, sebagaimana yang dianggap oleh kebanyakan klan.

Karya-karya ini kemudiannya memerincikan tentang ‘Zaman Dewa-Dewa’ di mana dunia diciptakan dan dewa-dewa memerintah sebelum mereka berundur dan meninggalkan dunia ini diperintah oleh manusia. Karya-karya ini juga menyatakan jalur keturunan diraja Jepun sebagai keturunan langsung dewa-dewa – tujuan asal karya-karya ini dikarang.

Antara karya penting yang lain termasuklah antologi puisi Kaifuso pada tahun 751 M dan Manyoshu atau ‘Koleksi 10 000 Daun’. Dikarang pada tahun 760 M, karya ini merupakan sebuah lagi antologi yang menghimpunkan sebanyak 4500 buah puisi dan menyentuh segala macam topik. Akhir sekali, sebuah siri hikayat tempatan atau Fudoki, diusahakan pada tahun 713 M bagi mencatatkan perihal kami (semangat) tempatan dan legenda-legenda berkait di pelbagai wilayah.

KUIL-KUIL NARA

Todaiji

Bidang lain yang produktif pada era ini adalah bidang seni bina keagamaan. Kuil Buddha di Todaiji dibina di kawasan berhampiran Nara pada tahun 752 M, di timur istana diraja justeru meraihkannya nama ‘Kuil Besar Timur’.

Tapak ini menempatkan bangunan kayu terbesar di dunia pada waktu itu. Dewan Besar Buddha atau Daibutsuden sememangnya perlu dibina dalam saiz yang besar lantaran ia menempatkan sebuah patung gangsa Buddha berpostur duduk yang setinggi 15 meter; patung sedemikian yang paling besar di dunia dan dianggarkan seberat 500 tan.

Sebahagian daripada Todaiji musnah dalam sebuah kebakaran yang berlaku semasa P3rang Genpei (1180-1185 M). Namun, kuil ini dikembalikan ke bentuk gemilangnya, walau dalam skala yang lebih kecil. Apapun, ia masih menyimpan patung Buddha itu dan saiznya masih lagi mengagumkan, iaitu 48 meter (157 kaki) tinggi dan 57 meter (187 kaki) panjang.

Bangunan-bangunan lain yang terdapat di Todaiji antaranya termasuklah Nandaimon (Gerbang Besar Selatan), Shoro (Menara Loceng), Nigatsudo (Dewan Bulan Kedua), Hokke-Do (Dewan Bulan Ketiga), Shoso-in (Perbendaharaan) dan dua buah pagoda setinggi 100 meter (328 kaki).

Malangnya, kedua-dua pagoda ini musnah akibat gempa bumi dan tidak pernah dibina semula. Sebuah lentera gangsa berbentuk oktagon masih berdiri megah di antara Daibutsuden dan Gerbang Chumon, dengan usianya diperkirakan sezaman dengan tarikh pembinaan kuil itu. Todaiji disenaraikan sebagai Tapak Warisan Dunia UNESCO.

Kasuga Taisha

Sebuah lagi kuil Zaman Nara yang penting ialah Kasuga Taisha. Ia merupakan sebuah tempat suci Shinto yang bertempat di sebuah hutan berhampiran Nara dan dibangunkan secara rasmi pada tahun 768 M, walaupun sejarahwan lebih cenderung meletakkan tarikh pembinaannya pada 710 M.

Kuil ini dibangunkan oleh klan Fujiwara setelahmana, seperti kata legenda, satu dewa muncul di tapak itu sambil menunggang seekor rusa. Legenda ini juga menjadi asas mengapa rusa dibiarkan berlegar dengan bebas di kuil itu hingga ke hari ini.

Tapak ini turut menempatkan sebuah kuil suci yang didedikasikan kepada pengasas Fujiwara. Laluan ke kuil suci ini diapit oleh lentera-lentera batu yang disumbangkan oleh para pemuja seiring peredaran waktu.

Hampir kesemua 2000 lentera ini dihiasi dengan imej seekor rusa. 1000 buah lentera gangsa yang lain pula digantung di sekitar kuil suci dan gerbang tapak berkenaan. Kesemua lentera di Kasuga lazim dinyalakan dalam sebuah upacara khusus yang diadakan pada setiap Februari dan Ogos. Kasuga juga merupakan Tapak Warisan Dunia UNESCO.

TERJEMAHAN:

Mark Cartwright. (24 April 2017). Nara Period. Ancient History Encyclopedia.
https://ancient.eu/Nara_Period/


P.Ramlee: Siapa Wanita Disebalik Lagu Azizah?

“Azizah Terus Jadi Misteri”

Nama Azizah kelihatan mempunyai kaitan rapat dengan P.Ramlee. Pertama kerana nama itu dijadikan tajuk lagu pertama ciptaan P.Ramlee. Kedua nama Azizah dipilih menjadi sebagai nama heroin filem “Penarek Becha” yang merupakan filem sulung arahan P.Ramlee. Lagu Azizah juga turut digunakan sebagai salah satu lagu di dalam filem Penarek Becha.

Lagu Azizah dicipta dan ditulis oleh P.Ramlee dalam tahun 1945. Apabila lagu itu ingin dimuatkan di dalam filem Penarek Becha, liriknya telah diolah semula oleh Jamil Sulong. Ketika P.Ramlee masih hidup Azizah yang menjadi tajuk lagu sulung ciptaan beliau seringkali menjadi bahan perbincangan. Hal ini demikian kerana ramai yang tertanya-tanya siapakah Azizah yang P.Ramlee maksudkan di dalam lagunya?

Kesimpulan daripada perbincangan itu, ramai yang beranggapan bahawa Azizah adalah gadis pujaan P.Ramlee semasa zaman remajanya. Malah, ada juga beberapa pendapat yang datangnya dari teman-teman remaja P.Ramlee di Pulau Pinang yang mengatakan Azizah ini adalah kekasih P.Ramlee semasa zaman remajanya. Namun ada juga beranggapan yang pendapat itu tidak boleh dipegang kerana tidak ada bukti yang sahih.

Jamil Sulong yang pernah diberi tugas oleh P.Ramlee untuk mengolah semula lirik lagu Azizah juga pernah beranggapan bahawa Azizah ini tidak wujud tetapi ianya hanyalah sebagai fantasi P.Ramlee sahaja. Ketika di Jalan Ampas Jamil Sulong serta rakan-rakan rapat P.Ramlee tidak pernah mendengar daripada mulut P.Ramlee tentang apa-apa cerita yang berkaitan dengan Azizah yang boleh disahihkan sebagai kekasih P.Ramlee semasa zaman remajanya.

Apa yang pernah diceritakan oleh P.Ramlee kepada Jamil Sulong berkenaan dengan Azizah ini adalah sebagai satu sumber inspirasi beliau untuk mencipta lagu, dan lagu Azizah ternyata memberi tuah kepada P.Ramlee apabila lagu itu dan filem Penarek Becha telah mendapat sambutan hangat pada ketika itu. Nama Azizah terus menjadi misteri dalam kehidupan P.Ramlee, dan sesiapa pun dapat membuktikan kesahihannya,

10 tahun selepas P.Ramlee meninggal dunia, akhirnya timbul berita tergempar mengenai Azizah ini. Akhbar Berita Minggu bertarikh 26 Jun 1983 telah menyiarkan satu berita di muka hadapan dengan kepala berita bertajuk “BERITA MINGGU TEMUI AZIZAH P.RAMLEE”.

Dalam akhbar itu menyatakan, “Misteri si jelita Azizah yang dipuja oleh P.Ramlee hingga tercipta lagu khusus untuknya di dalam tahun 1950-an, kini terbongkar. Azizah yang bermata bulat, hidungnya mancung dan rambutnya kerinting seperti yang digambarkan melalui senikata lagu Azizah ciptaan P.Ramlee masih hidup dan kini menetap di Pulau Pinang. Ketika membuat filem Penarek Becha P.Ramlee telah menamakan heroinnya dengan nama Azizah yang dilakonkan oleh Sa’adiah. Begitulah hebatnya Azizah di dalam hidup P.Ramlee. Anak Azizah yang bernama Fatimah Embi adalah seorang guru yang bertugas di Johor Bahru menceritakan beliau secara tidak sengaja membongkar rahsia ibunya dan hubungkait ibunya dengan lagu Azizah ciptaan P.Ramlee. Menurut Fatimah Embi, beliau terpaksa memujuk ibunya selama sebulan meminta persetujuan untuk berkongsi kisahnya dengan Berita Minggu ini kerana ibunya itu disifatkan sebagai seorang yang sangat tegas dan berdisiplin. Fatimah Embi menyatakan juga melalui penceritaan ibunya yang ibunya tidak tahu  yang lagu Azizah itu telah dicipta oleh P.Ramlee untuknya. Wanita misteri yang bernama Azizah ini adalah anak golongan bangsawan dan keluarganya sangat disanjung dan dihormati di Pulau Pinang. Dia anak bongsu lapan adik-beradik yang berketurunan Arab Pakistan yang menetap di Kampung Makam, Pulau Pinang. Azizah sering menjaja bunga sutera serata kampung melalui Jalan Senggora, Jalan Pahang, Jalan Siam, Jalan Patani, Jalan Kajang, Jalan Kuantan dan Kampung Jawa. Di Kampung Jawa itulah tempat P.Ramlee yang selalu kelihatan memetik gitar atau menggesek biola bersama rakan-rakannya. Kadang-kadang Azizah sering terserempak dengan P.Ramlee yang menungang basikal tua. Setiap kali bersua, P.Ramlee akan mengukir senyuman manis padanya. Kadang-kadang Azizah diusiknya nakal. Pada satu hari P.Ramlee telah memanggil Azizah, “Hei budak mari sini”. Azizah pergi menghampiri P.Ramlee. P.Ramlee bertanya, “Siapa nama kamu?”, Azizah menjawab sepatah dengan menyebut namanya. P.Ramlee terus berkata, “Besar nanti, kamu kawin dengan aku, nak?”. Azizah tersipu-sipu dan terus berlalu meninggalkan P.Ramlee. Tanpa disedari oleh Azizah, dalam diam-diam P.Ramlee sangat menaruh hati dan memuja beliau. Tanpa diketahui oleh Azizah juga bahawa P.Ramlee telah cuba melamarnya melalui keluarganya sebanyak tiga kali. Tapi ketiga-tiga lamaran P.Ramlee telah ditolak oleh keluarga Azizah. Semasa meningkat dewasa Azizah tidak lagi menjual bunga. Dia hanya berkurung dirumah kerana dikawal oleh keluarganya. Azizah diasuh oleh keluarganya dengan penuh disiplin supaya beliau menjaga nama baik keluarganya yang dipandang tinggi dan dihormati. Azizah juga tidak berpeluang untuk bergaul dengan pemuda-pemuda kampung apa lagi hendak menjalinkan hubungan cinta. Malah Azizah menyerahkan bulat-bulat soal jodohnya kepada keluarganya.”

Setelah P.Ramlee menjadi pelakon dan penyanyi yang popular pada awal tahun 1950-an. Azizah sangat meminati lagu-lagu nyanyian dan ciptaan P.Ramlee. Satu hari beliau telah mendengar lagu Azizah berkumandang di corong radio. Apabila beliau amati betul-betul bait-bait lirik lagu itu, nyatalah tepat mengenai dirinya – matanya bulat, rambutnya kerinting, hidung mancung. Azizah terkenang kembali kepada pemuda yang pernah mengusiknya dahulu yang ketika ini telah menjadi penyanyi dan pelakon sanjungan ramai. “Ya tidak salah lagu itu dirujuk kepada diriku, bisik hati kecilnya.” Tetapi Azizah tidak pernah memikirkan dengan lebih jauh makna yang terkandung di dalam lagu itu.

Azizah hanya tahu tentang peminangan P.Ramlee ke atas dirinya hanya selepas seniman agung itu meninggal dunia. Itu pun secara kebetulan ketika beliau terserempak dengan rakan wanitanya ketika remaja dahulu di pasar. Rakannya itu mencuit Azizah dan berkata, “Eh, dah meninggal dia, ya?”. Azizah terpinga-pinga, “Siapa?” dia bertanya, kehairanan. “Eh, P.Ramlee-lah. Dulukan dia pernah masuk meminang kau. Tiga kali dia masuk meminang, semuanya ditolak,” jawabnya. Azizah menerima berita itu antara percaya dengan tidak. Bisik hati Azizah, “Mungkin ditakdirkan tidak ada jodoh.”

Azizah berkahwin dengan seorang pemuda Pakistan yang bernama Embi bin Abu Bakar. Azizah berkahwin ketika usianya 16 tahun. Suaminya pernah menjadi kerani kanan di Majlis Perbandaran Pulau Pinang. Suami Azizah meninggal dunia pada tahun 1976. Hasil perkahwinan Azizah dan Embi, mereka dikurniakan 10 orang anak, empat lelaki dan enam perempuan.

LIRIK LAGU AZIZAH

Rupa kamu yang cantik
Mata kamu yang bulat
Membikin pemuda jadilah gembira
Senyumanmu yang manis
Gigi kamu yang putih
Oh nonaku Azizah
Oh nonaku Azizah
Hidungmu yang mancung
Rambutmu kerinting
Membikin pemuda sehari-hari menaruh cinta padamu
Oh Azizah
Cantik rupamu
Cantik rupamu
Dipandang mata
Bagai biduan
Bagai biduan
Dari Shorga
Tidur malam terbayang
Teringa kamu seorang
Membikin hati pemuda
Menjadi bimbang
Oh Azizah

Sumber :

Gagak Di-Rimba – Abdullah Hussain 1966

P.Ramlee Legenda Yang Terus Hidup – Aimi Jarr 1999

Kenangan Abadi P.Ramlee – Ramli Ismail 1998

Erti Yang Sakti – Tun Ahmad Sarji 1999

Dato’ Ahmad Fauzee

Kelab Filem & Muzik Melayu Klasik


Sejak Bila Umat Islam Diharamkan Solat Terawih Di Hagia Sophia?

Pada malam Jumaat lepas, ribuan warga Turki yang beragama Islam merebut kesempatan menunaikan solat sunat tarawih di Hagia Sophia. Ini merupakan solat tarawih pertama yang diadakan di masjid itu sejak 88 tahun yang lalu.

Bagi ketua Diyanet (badan awam Turki yang bertanggungjawab memantau rumah-rumah ibadat) Ali Erbas, ia merupakan satu detik yang tidak dapat dilupakan. Sepanjang Ramadan ini, solat tarawih akan diadakan di Hagia Sophia pada hari Jumaat, Sabtu dan Ahad bermula minggu lepas. Selain itu, pelbagai acara istimewa sempena bulan Ramadan akan turut diadakan di situ.

Sebelum ini, umat Islam tidak berkesempatan menunaikan ibadat di Hagia Sophia sejak ia ditukar peranannya daripada muzium kepada masjid pada 2020. Ini berikutan penguatkuasaan peraturan pencegahan Covid-19 termasuk larangan solat berjemaah di situ.

Tetapi selepas melihat bilangan kes dan kematian Covid-19 menurun dan bilangan pesakit yang pulih meningkat, kerajaan Turki mengambil keputusan membuka semula Hagia Sophia bersempena kehadiran Ramadan 2022.

Turkiye’s Hagia Sophia Grand Mosque hold 1st tarawih prayer in 88 years

📸: Erhan Sevenler📸: Ali Atmaca pic.twitter.com/jRjIuBWNke

— Anadolu Images (@anadoluimages) April 1, 2022

Hagia Sophia pada asalnya merupakan sebuah gereja besar yang dibina atas titah Maharaja Rom Timur, Justinian I. Dibina di atas tapak gereja lama yang telah runtuh, ia siap dibina pada 537 Masihi dan menjadi gereja utama Kristian Ortodoks selama hampir 900 tahun.

Hagia Sophia menjadi saksi kepada pelbagai peristiwa seperti pertabalan maharaja baru, rampasan kuasa dan penjarahan oleh tentera Salib pada 1204. Disebabkan statusnya sebagai antara mercu tanda Constantinople dan Rom Timur, ia turut dihiasi mozek figura-figura seperti imej maharaja-maharaja Rom dan figura utama agama Kristian.

Selepas Mehmed II dan angkatan Turki Uthmaniyah menakluk Constantinople pada 1453, peranan Hagia Sophia ditukar daripada gereja kepada masjid. Ia kemudiannya menjadi kompleks masjid diraja dengan menara-menara masjid dan kubah-kubah ditambah pada bangunan tersebut. Sementara mozek-mozek figura yang dianggap bertentangan dengan prinsip syarak ditutup.

Peranan Hagia Sophia sekali lagi berubah selepas kemunculan Mustafa Kemal Ataturk sebagai pengasas Republik Turki moden pada 1923. Ataturk mengambil keputusan menukar peranan Hagia Sophia sebagai muzium pada 1934 atas alasan ia merupakan simbol sekularisme dan mewakili masa silam Turki yang kaya dengan budaya pelbagai tamadun.

51 tahun kemudian, Hagia Sophia disenaraikan sebagai Tapak Warisan Dunia oleh UNESCO. Dalam tempoh ia bergelar muzium, wujud perdebatan ramai pihak berkenaan status Hagia Sophia. Ramai warga Turki berharap peranan asalnya sebagai masjid semasa era Turki Uthmaniyah dapat dikembalikan. Bagaimanapun, hujah ini ditolak oleh kelompok sekular yang berkuasa di Turki ketika itu.

Hanya selepas Recep Tayyip Erdogan muncul di arena politik sebagai Perdana Menteri sebelum bergelar Presiden Turki, barulah idea ini mula direalisasikan. Akhirnya, pada Julai 2020, Hagia Sophia dikembalikan peranannya sebagai masjid. Susulan itu, semua mozek yang bertentangan dengan syarak ditutup oleh pihak berkuasa dengan simbol-simbol agama Islam.

Begitupun, ramai mengkritik usaha ini termasuk Paus Francis dari Vatican dan Presiden Amerika Syarikat, Joe Biden. Bagaimanapun, Turki langsung tidak ambil pusing dengan kritikan pihak luar dan memberi jaminan bahawa semua warisan budaya Hagia Sophia akan terus dipelihara. Malah, walaupun ia sudah bertukar peranan sebagai masjid, ia masih dibuka untuk kunjungan pelancong baik yang beragama Islam mahupun bukan Islam.

RUJUKAN

Agency. (2022, 2 April). Ramadan prayers return to Istanbul’s iconic Hagia Sophia mosque after 88 years. The Star.

First Post. (2022, 4 April). Explained: Why Turkey’s Hagia Sophia is holding Ramzan prayers after 88 years.

Sumber gambar: DHA Photo


Kota Aztlan Milik Tamadun Aztec Yang Hilang

Adakah Aztlan itu merupakan tanah air bagi kaum Aztec yang hebat, ataukah ia hanya sekadar sebuah bumi mitos yang terkandung di dalam legenda-legenda purba?Kaum Aztec dari Mexico membina salah sebuah empayar paling penting di Amerika. Walaupun kebanyakan maklumat tentang empayar mereka yang berlokasi di Bandar Mexico moden dapat diketahui, keadaan yang sebaliknya berlaku bagi pengetahuan tentang titik mula kebudayaan Aztec. Ramai yang menganggap Pulau Aztlan yang hilang sebagai tanah air bagi kaum Aztec, yang sudah pun terbentuk sebagai sebuah tamadun sebelum berhijrah ke Lembah Mexico.Sebahagian ilmuwan mempercayainya sebagai sebuah bumi mitos yang saling tidak tumpah seperti Atlantis atau Camelot, yang akan terus hidup di dalam legenda akan tetapi tidak akan pernah ditemukan secara fizikal. Sebahagian ilmuwan yang lain pula menganggapnya benar-benar wujud, yang mana lokasi fizikalnya mungkin akan dapat diketahui pada suatu hari nanti. Banyak usaha pencarian tanah Aztlan dilakukan di seluruh Mexico Barat hingga ke Utah, dengan harapan dapat menemukan pulau legenda itu. Namun, segala usaha pencarian ini tidak menemukan keberhasilan memandangkan lokasi dan kewujudan Aztlan masih kekal misteri.

TUJUH KAUM DI CHICOMOZTOCPembentukan tamadun di Aztlan bermula dari sebuah legenda. Menurut legenda Nahuatl, suatu ketika dahulu terdapat tujuh buah kaum yang hidup di Chicomoztoc – “sebuah tempat yang mempunyai tujuh buah gua”. Kaum-kaum ini membentuk tujuh kumpulan Nahua: iaitu Acolhua, Chalca, Mexica, Tepaneca, Tlahuica, Tlaxcalan dan Xochimilca (sumber yang berbeza akan memberikan kepelbagaian nama bagi kumpulan-kumpulan ini).Tujuh kumpulan ini, dengan kumpulan bahasa yang sama, meninggalkan gua masing-masing lalu menetap di sebuah kawasan berhampiran Aztlan sebagai sebuah kumpulan tunggal. Menurut beberapa catatan, ketibaan tujuh kumpulan ini di Aztlan didahului oleh sebuah kumpulan yang dikenali sebagai Chichimecas, yang dianggap kurang bertamadun berbanding ketujuh-tujuh kumpulan Nahua. Mexica merupakan kumpulan terakhir yang berangkat ke Aztlan, yang berkemungkinan diakibatkan oleh kemarau panjang yang melanda dari tahun 1100 hingga 1300 Masehi.

ADAKAH AZTLAN ITU SEBUAH SYURGA ATAUPUN TANAH PEMERINTAHAN KUASA TIRANI?Perkataan Aztlan bermaksud ‘tanah utara; tanah yang darinya kita, Aztec datang.” Disebutkan bahawa pada masa-masa terkemudian, kaum yang menghuni Aztlan dikenali sebaai Aztec. Mereka ini kemudiannya berhijrah dari Aztlan menuju ke Lembah Mexico. Dalam beberapa buah hikayat, Aztlan digambarkan sebagai sebuah syurga buat seluruh penghuninya.Dalam Manuskrip Aubin, Aztlan merupakan sebuah tempat di mana kaum Aztec dijadikan sebagai hamba kepada kaum Azteca Chicomoztoca – kam elit yang bersifat tirani. Demi menyelamatkan diri dari kekukubesian Chicomoztoca, kaum Aztec pun meninggalkan Aztlan dengan diketuai oleh paderi mereka. Dalam legenda, Dewa Huitzilopochtli berpesan kepada mereka agar tidak menggunakan nama Azteca, dan memaklumkan bahawa mereka akan dikenali sebagai Mexica. Penghijrahan kaum Aztec dari Aztlan ke Tenochtitlan merupakan bahagian penting dalam sejarah Aztec. Ia bermula pada 24 Mei 1064, tahun pertama dalam calendar solar Aztec.

AZTLAN ADALAH SEBUAH PULAU DI SEBUAH TASIKWalaupun Aztlan tidak pernah dikenali secara fizikal, ia dirincikan sebagai sebuah pulau. Namun, ia bukanlah pulau yang berada di atas laut. Sebaliknya, Aztlan merupakan pulau yang berada di atas sebuah tasik. Ramai ilmuwan telah melakukan pelbagai cubaan untuk mengenal pasti lokasi Aztlan, dengan harapan dapat menemukan tempat berasalnya kaum Aztec yang kelak dikenali sebagai Mexica.Sebahagian daripada mereka berpendapat bahawa usaha pencarian Atlantis dan usaha pencarian Aztlan merupakan sebuah pencarian yang sama, di mana ianya adalah tanah yang sama yang mempunyai nama yang berbeza. Namun, pendapat ini dibantah dan ramai ilmuwan yang meyakininya sebagai sebuah pulau yang sama sekali berbeza dengan Atlantis.Antara misteri besar yang menyelubungi Aztlan adalah seberapa jauh ia terletak di kawasan utara. Dengan radius pencarian yang luas meliputi kawasan sehingga ke Utah, hadir pendapat yang mengemukakan bahawa kaum Aztec tidak berasal dari Mexico. Sebaliknya, kebudayaan mereka dibentuk di sebuah kawasan yang kini dikenali sebagai Amerika Syarikat, jauh sebelum mereka berhijrah ke Lembah Mexico moden.Walau bagaimanapun, sebahagian ilmuwan berpendapat bahawa sekiranya teori ini benar, maka keturunan-keturunan Aztec yang berada di Amerika Syarikat pada hari ini akan menegaskan bahawa mereka bukanlah pendatang tidak sah. Sebaliknya, mereka adalah keturunan Aztec yang hanya pulang ke tanah air.

PENCARIAN AZTLANWalaupun telah ramai yang melakukan usaha-usaha pencarian dengan harapan dapat menemukan Aztlan, para arkeologis tidak meyakini bahawa penemuan pulau berkenaan akan menjumpai banyak runtuhan ataupun artifak. Penemuan Aztlan sudah tentu akan memberikan pemahaman yang lebih lanjut berkenaan sejarah Aztec dan asal-usulnya, walaupun ilmuwan bersepakat dalam mengatakan bahawa asal-usul Aztec tidaklah sepenting sejarah penghijrahan mereka ke Lembah Mexico dan peristiwa-peristiwa yang berlaku sesudahnya.

Terdapat tiga masalah metodologi yang berbangkit ketika kita cuba mengenal pasti lokasi Aztlan. Permasalahan pertama dikenali sebagai ‘jangkauan’. Terdapat kemungkinan besar bahawa kaum Aztec tidak berhijrah secara langsung dari Aztlan ke Lembah Mexico memandangkan ia akan menjadi sebuah perjalanan langsung yang sangat panjang (lama). Oleh kerana itu, mungkin mereka bersimpang-siur dalam melakukan perjalanan, dan membuat sejumlah perhentian yang berlangsung selama beberapa tempoh. Justeru, sukar untuk membezakan antara lokasi sementara dan juga durasi keseluruhan perjalanan.

Masalah kedua adalah ‘lapisan’, yang mana permasalahan ini mempertimbangkan kemungkinan terdapat lebih dari satu penghijrahan dari Utara ke Selatan, sekaligus sukar untuk mengenal pasti secara tepat penghijrahan yang mana satukah yang boleh dikaitkan dengan Aztlan. Permasalahan ketiga pula adalah ‘lipatan’. Masalah ini berbangkit daripada hakikat bahawa terdapat kemungkinan berlakunya penghijrahan berulang-alik, dari utara ke selatan dan dari selatan ke utara.Tiga permasalahan metodologi ini menyukarkan ilmuwan untuk membuktikan Aztlan sebagai lokasi asal Aztec, atau sekadar sebuah tempat legenda yang menjadi simbol bagi Aztec.Sehingga ke hari ini, kewujudan sebuah pulau yang dikenali sebagai Aztlan masih belum dapat dipastikan. Ramai yang telah melakukan pencarian terhadap pulau tersebut, dengan harapan dapat memperoleh pemahaman yang lebih mendalam tentang asal-usul Aztec dan sejarah purba Mexico. Namun, sama seperti kota-kota hilang yang lain, tiada kepastian sama ada Aztlan akan dapat ditemukan ataupun tidak.Mungkin pada suatu masa dahulu Aztlan adalah sebuah pulau yang telah pun tenggelam ke dasar tasik, atau telah pun diubah atau dimusnahkan. Mungkin juga ia adalah sebuah bumi yang sama sekali tidak wujud dalam bentuk fizikal dan hanyalah sebuah ciptaan legenda bagi menerangkan asal-usul Aztec. Setakat ini, Aztlan kekal sebagai lokasi legenda bagi pembentukan Aztec sebagai sebuah tamadun sebelum mereka berhijrah ke Bandar Mexico moden.

DIOLAH DAN DITERJEMAHKAN DARI:M R Reese. (30 Mei 2019). The Lost City of Aztlan – Legendary Homeland of the Aztecs. Ancient Origins. https://www.ancient-origins.net/news-myths-legends-americas/lost-city-aztlan-legendary-homeland-aztecs-002550


Knight’s Templar: Sejarah, Legenda Dan Mitos

Pada Julai 1187, angkatan pe.ra.ng Ayubiyyah bertembung dengan angkatan besar Salib di Hattin. Perte.mp.uran telah berlarutan selama beberapa jam tetapi khemah berwarna merah di atas sebuah bukit yang menempatkan Guy de Lusignan masih belum tumbang. Bagi Salahuddin Yusuf al-Ayubi, baginda tahu dengan kejatuhan khemah tersebut, ini bermakna kekalahan pihak Salib sudah terjamin.

Turut berada di sisinya ialah puteranya bernama al-Afdal. Baginda bersorak setiap kali asakan pihak Salib berjaya ditangkis angkatan Ayubiyyah tetapi ditegur oleh ayahandanya untuk kekal sabar. Akhirnya, apa yang dinantikan Salahuddin akhirnya menjadi dan Hattin menjadi saksi kejatuhan pihak Salib. Ia juga menjadi pemangkin kepada penaklukan Baitulmaqdis pada 2 Oktober 1187.

Selepas kota itu kembali ke tangan umat Islam, Salahuddin mengeluarkan dekri mana-mana orang Frank yang mahu meninggalkan kota itu perlu membayar wang tebusan kepada pihak Ayubiyyah. Bagaimanapun, jumlah wang tebusan yang diminta berpatutan sekaligus membenarkan golongan Frank yang tidak berkemampuan meninggalkan kota secara percuma. Tetapi ganjaran 50 dinar dikeluarkan bagi mana-mana individu yang berjaya menangkap dua jenis kesatria: Hospitaller dan Templar.

Pada tahun tersebut, usia organisasi berkenaan ialah 68 tahun. Knight’s Templar atau nama sebenarnya Order of the Poor Knights and of the Temple of Solomon ditubuhkan pada 1119 oleh seorang kesatria Perancis bernama Hugues of Payens bersama lapan orang kesatria yang berkongsi matlamat sama. Kesemua mereka tiba di Baitulmaqdis selepas kota itu jatuh semasa kempen Salib kedua berbekalkan pengalaman sebagai ten.te.ra dan keinginan berkhidmat atas nama agama.

Organisasi ini pada awalnya bertanggungjawab menjaga keselamatan jemaah Kristian yang berangkat ke kota berkenaan. Organisasi ini kemudiannya mendapat pengiktirafan pemerintah Salib Jerusalem, Raja Baldwin II apabila baginda mengeluarkan dekri organisasi ini beroperasi di satu bahagian Masjidil Aqsa. Sejak itulah, ramai mengenali mereka sebagai Templar.

Untuk memastikan operasi mereka tidak terganggu, mereka bergantung kepada derma orang awam dan kerajaan. Dan mereka bernasib baik, banyak estet terutama di Eropah Barat didermakan kepada mereka sekaligus menjamin aliran wang yang banyak dalam kantung kewangan mereka. Ini turut disokong oleh dekri Paus Innocent II bahawa Templar diberi pengecualian cukai dan bebas daripada mana-mana kerajaan kecuali Paus.

Menjelang tahun 1140-an, khidmat mereka diperluaskan sama seperti Hospitaller sebagai penjaga kubu-kubu Salib dan pasukan penggem.pu.r kota-kota umat Islam seperti Damsyik. Di Sepanyol pula, mereka mengetuai kempen Reconquista terhadap wilayah-wilayah Andalusia.

Templar pada ketika itu merupakan organisasi separa keten.te.raan yang ada sokongan kewangan, pengalaman keten.te.raan dan sedia berte.mp.ur berma.ti-ma.tian demi agama Kristian. Dalam konteks hari ini, mereka merupakan pasukan khas moden persis PASKAL, SAS atau SEAL.

Sejarawan Ibnu al-Athir menggelar mereka sebagai ten.te.ra Frank yang paling ga.n.as. Semasa tahun 1187, beliau berusia 27 tahun dan seperti Salahuddin, sudah masak dengan kemahiran mereka sebagai ten.te.ra.

Pada 1148, Templar menyelamatkan angkatan pe.ra.ng Salib Kedua dari Perancis yang diketuai oleh Raja Louis VII. Walaupun datang dalam jumlah yang ramai, angkatan Louis VII tidak berdisiplin dan tersusun sekaligus menjadi mangsa ten.te.ra berkuda Turki terutama di Pergunungan Cadmus yang terletak berhampiran di Denizli, Turki. Di sinilah, angkatannya teruk dikalahkan dengan baginda hanya terselamat selepas bersembunyi di belakang batu-batu besar.

Terdesak, Louis VII menyerahkan kepimpinan ten.te.ra kepada seorang kesatria Templar bernama Gabriel. Gabriel bersama 50 lagi kesatria organisasi itu segera membentuk dan menyusun mereka sebagai angkatan ten.te.ra berdisiplin dan berjaya membawa mereka ke Baitulmaqdis dengan selamat. Louis VII turut terhutang budi dengan mereka selepas mengatur pinjaman diperlukan untuk membiayai kempen baginda.

Disebabkan dekri Omne Datum Optimum yang dikeluarkan oleh Paus Innocent II, pihak Templar beroperasi dengan bebas tanpa diganggu hierarki kepimpinan Salib. Malah, Hashashin yang menjadi inspirasi permainan video Ass.as.sin Creed lebih rela membayar sejumlah besar wang kepada mereka daripada berdepan risiko dise.ra.ng organisasi itu.

Kekuatan utama Templar ialah disiplin menerusi pematuhan beberapa peraturan berikut. Ahli-ahli Templar hanya makan daging tiga kali seminggu kecuali untuk perayaan keagamaan atas alasan ia boleh merosakkan badan, Mereka juga tidak dibenarkan memakai pakaian berbulu dan kasut bertali atas alasan ia merupakan pakaian orang pagan (Muslim). Akhir sekali, ahli Templar tidak dibenarkan bercampur dengan wanita termasuk dicium oleh ibu mereka sendiri.

Jika mana-mana ahli Templar didapati bersalah melanggar semua ini, terdapat tiga hukuman yang menanti mereka. Mereka berdepan hukuman dipu.k.ul, dipaksa makan di atas lantai atau disingkirkan dari organisasi berkenaan. Perkara ini menimpa kepada protagonis siri televisyen History, Knightfall, Landry de Lauzon selepas didapati bersalah melanggar sumpah tidak melakukan sebarang hubungan kelamin.

Setiap kali muncul di medan pertem.pu.ran, mereka akan menyanyikan lagu-lagu keagamaan yang memperlihatkan keteguhan perjuangan atas nama agama. Kelibat mereka memakai jubah berwarna putih dan hitam bermotifkan salib berwarna merah sentiasa mencetuskan kegerunan dalam kalangan pihak musuh.

Dan ini turut menjelaskan motif Salahuddin mengarahkan orang-orang Templar dan Hospitaller dikumpulkan. Lebih 200 orang kesatria Templar dikumpulkan pasca-Hattin termasuk Grand Master mereka, Gerard de Ridefort. Salahuddin tahu de Ridefort amat bernilai bagi pihak Salib lalu mengarahkan beliau ditukar dengan beberapa istana Salib yang terletak di Gaza.

Tetapi bagi kesatria-kesatria Templar lain, mereka tidak bernasib baik. Kebanyakan kesatria ini dihukum ma.ti oleh pihak Ayubiyyah kerana dari sudut pandang Salahuddin, mereka orang yang ga.n.as dan tiada fungsi jika dijadikan sebagai hamba. Anekdot baginda ini direkodkan oleh setiausaha dan penulis biografi Salahuddin, Imad al-Din. Baginda turut menghantar sepucuk surat kepada kerajaan Bani Abbasiyyah di Baghdad untuk memberitahu apa yang berlaku.

Di mata Salahuddin, mereka sudah tiada lagi. Tetapi untuk kempen Salib ketiga, mereka kembali membantu kempen Richard I dan mara dari Acre ke Jaffa. Bagaimanapun, usaha kempen tersebut berakhir dengan kegagalan dan Richard the Lionheart memilih pulang secara senyap-senyap ke Eropah menggunakan uniform Templar.

Untuk kempen-kempen Salib seterusnya, pihak Templar bukan saja membiayai kempen tetapi turut memperkenalkan pelbagai inovasi dalam pertem.pu.ran. Misalnya, untuk kempen pengepungan di Damietta pada 1218 dan 1219, pihak Templar menggunakan kapal ghali berperisai untuk kempen berkenaan. Bagaimanapun, kepungan tersebut tidak berhasil bukan saja akibat faktor cuaca tetapi tindakan Sultan al-Kamil melonggokkan ban.gk.ai-ban.gk.ai kapal di Sungai Nil.

Pihak Templar turut bertanggungjawab membiayai dan menyediakan sumber diperlukan untuk kempen Salib kelima. Bagaimanapun, kempen yang diketuai Raja Louis IX dari 1217 hingga 1221 berakhir dengan kegagalan selepas sekutu mereka, Sultan Kaykaus I tewas di Syria. Kegagalan mereka mara lebih jauh dari Damietta turut mendorong mereka memeterai perjanjian damai dengan al-Kamil selama lapan tahun dan berundur kembali ke Eropah.

Pada akhir abad ke-13, angkatan Templar telah diusir keluar dari Timur Tengah terima kasih kepada pengganti Dinasti Ayubiyyah, Dinasti Mamluk. Satu-satunya kubu mereka ialah di Acre tetapi itu juga berakhir dengan kejatuhan kota itu pada 1291. Dengan tamatnya semua kempen Salib di Timur Tengah, sokongan terhadap pihak Templar semakin merosot.

Keadaan ini dimanfaatkan oleh Raja Philip IV dari Perancis. Philip IV yang banyak berhutang akibat aktiviti pepe.ra.ngan dengan England pada awal abad ke-14 melihat ini peluang untuk merampas semua aset milik Templar. Atas sebab itu, hasrat penggabungan Hospitaller dan Templar sebagai sebuah organisasi baru merupakan alasan untuk menyiasat dan seterusnya memus.na.hkan mereka.

Bermula tahun 1307, ramai ahli Templar dihukum ma.ti atas kesalahan rasuah, murtad dan jen.ay.ah seksual. Menjelang 1312, Knight’s Templar sudah tidak lagi wujud dengan Grand Master terakhir mereka, Jacques de Molay diba.k.ar sampai ma.ti pada 18 Mac 1314. Sebelum menemui Penciptanya, de Molay menyumpah sesiapa yang terlibat dengan perlakuan ke.j.am ini akan ditimpa malang.

Dan itu yang dikatakan berlaku kepada Philip IV. Semasa keluar memburu di Pont-Sainte-Maxence, baginda dise.ra.ng strok dan menderita selama beberapa minggu sebelum mangkat pada 29 November 1314. Sementara Paus Clement V yang turut bersubahat dengan tindakan Phiip IV meninggal dunia tidak lama selepas hukuman de Molay dijalankan.

Walaupun ada menganggap Templar telah mu.sn.ah pada tahun 1312, sesetengah cendekiawan percaya sesetengah daripada mereka terselamat. Mereka merujuk kepada fakta Raja Portugal ketika itu, Denis I enggan tunduk kepada dekri Clement V yang mengarahkan mereka ditangkap dan semua harta mereka dirampas.

Di bawah perlindungan baginda, sesetengah ahli Templar ini membina semula organisasi mereka sebagai organisasi baru. Bagi mengelak kewujudan mereka diketahui, ada yang meneruskan aspirasi Templar di bawah nama Order of Christ dan Supreme Order of Christ of the Holy See. (Martin, 2005)

RUJUKAN:

Jones, Dan. (2019). The rise and fall of the Knights Templar. HistoryExtra.

Gershon, Livia. (2021). 10 Reasons the Knights Templar Were History’s Fiercest Fig.ht.ers. History.

Martin, Sean (2005). The Knights Templar: The History & Myths of the Legendary Military Order. Thunder’s Mouth Press. Halaman 140-142.


Maksud Sebenar Menjaga Tepi Kain Orang

Apa maksud ” Menjaga tepi kain orang?”

Pertamanya mari berkenalan dengan #anatomi sehelai kain dalam alam #Melayu.

Tepi kain atau juga disebut gigi kain adalah bahagian birai yang terletak selepas kawasan kaki kain Biasanya tepi kain ini amat halus dan tersembunyi, kadangkala tidak kelihatan.Coraknya juga tidak menarik berbanding bahagian Kaki,Kepala dan Badan Kain.

Oleh kerana itu, bahagian tepi kain ini amat jarang diberikan perhatian kerana kedudukannya yang tersembunyi.

Jadi apabila bahagian yang tidak tampak itu yang sibuk diperkatakan oleh orang yang melihat,sedangkan ia sendiri tidak begitu kelihatan kepada pemakai, itulah yang dimaksudkan dengan sibuk memberi perhatian kepada aib orang lain.

Kerana bahagian tepi kain ini biasa disembunyikan boleh pemakainya sama ada di dalam gulungan atau ikatan bergantung kepada cara pemakaiannya.

Jadi sikap orang yang menjaga tepi kain orang ini sangat negatif kerana bahagian yang sudah disembunyikan pemakainya pun boleh kelihatan cela pada matanya.

Itulah sedikit sebanyak maklumat yang abang terima daripada kenalan Abang,seorang tukang #tenun di Pusat Tenun Pulau Keladi,Pekan Pahang. Semoga bermanfaat!


Kisah Pertemuan Menarik Alexander The Great Dengan Pendeta Telanjang Di India

Kesan yang ditinggalkan oleh Alexander III of Macedon atau lebih dikenali sebagai Alexander Agung masih dirasai hingga ke hari ini.

Malahan di sub-benua India, legasinya masih dapat dilihat menerusi nama sebilangan kanak-kanak, seperti Sikandar dan Iskandar di mana nama-nama ini diberikan dengan harapan mereka juga akan dapat memberikan pengaruh yang sama pada dunia seperti Alexander Agung.

ALEXANDER SI PENGUASA PEN4KLUK DUNIA

Alexander adalah seorang figura yang sangat dihormati di India dan masyarakat secara umum menganggapnya sebagai pen4kluk teragung sepanjang zaman. Legasinya di negara berkenaan masih dirasai dalam pelbagai bentuk.

Sebuah kampung kecil lagi terpencil di Himachal Pradesh, India yang dikenali sebagai ‘Malana’ mendakwa bahawa semua penduduknya merupakan keturunan tentera Alexander.

Tentera-tentera ini berkemungkinan menetap di situ selepas tercedera dalam Pertempuran Hydaspes. Dalam tempoh pemulihan di lembah yang terletak di celahan gunung ini, mereka berkemungkinan menjadikannya sebagai kediaman tetap.

Dalam masa yang sama, terdapat sebuah lagi kampung lain yang bernama Bara Bangal atau Bara Bhangal (nama ini mungkin memiliki kaitan dengan daerah Bengal di India) yang mempunyai hikayat sama. Kampung ini juga terletak di kawasan pergunungan yang indah di Himachal Pradesh, kawasan beraltitud tinggi yang terpencil dari dunia.

Kawasan ini diapit oleh gunung-ganang dan Sungai Ravi yang berkelok-kelok di kawasan sekitar. Kampung ini menyimpan legenda yang lebih kurang sama, di mana ia diselubungi misteri dan kekaburan.

Bara Bangal adalah salah satu penempatan paling tua bagi puak Gaddi desa. Di sini, para penduduknya mendakwa bahawa mereka merupakan keturunan pahlawan-pahlawan Alexander yang enggan pulang ke Greece/Macedon setelah menyertai kempen ketenteraan yang meletihkan di India. Justeru, mereka menetap di sini.

Walau apapun jua sejarahnya yang sebenar, nama Alexander Agung masih hidup di daerah-daerah terpencil di India. Masyarakat India membesar dengan kisah-kisah seputar Alexander yang ditampilkan dalam komik mahupun medium popular yang lain. Justeru tidak hairanlah seandainya rangkap ini sering terngiang-ngiang dalam minda mereka, “Circa 327/326SM, Si Pen4kluk Dunia Alexander Agung Menyerang India”.

ALEXANDER SEBAGAI PROTÉGÉ ARISTOTLE

Alexander III dilahirkan sekitar tahun 356SM di kota Pella, ibu kota Kerajaan Macedon purba. Ayahandanya bernama Raja Phillip II manakala ibunya pula adalah Olympias dari Epirus. Salah satu fakta mengejutkan pada tahun-tahun awal Alexander adalah latihan dan pendidikan yang beliau terima daripada ahli falsafah terulung Yunani, iaitu Aristotle.

Ayahandanya, Raja Phillip II memainkan peranan penting dalam menjadikan Macedon sebagai sebuah kerajaan yang signifikan di semenanjung Yunani pada masa kecil Alexander. Beliau juga memasang impian untuk menakluk sebuah lagi kerajaan agung pada zaman itu, iaitu Parsi.

Namun sebelum sempat Raja Phillip II memenuhi impiannya itu, beliau m4ti dibvnuh pada tahun 336SM ketika Alexander masih berusia 20 tahun. Impian Raja Phillip II itu kelak direalisasikan oleh anaknya yang menewaskan Darius III dalam kempen pen4klukan Parsi.

Kempen-kempen ketenteraan yang digerakkan oleh Alexander kebanyakannya dicatatkan oleh individu yang hidup sezaman dengannya. Malah ada pula yang merupakan pengiring dalam rombongannya, seperti Callisthenes, Nearchus dan Onescritus.

Biografi Alexander Agung juga ditulis secara jelas pada beberapa kurun kemudian menerusi pena penulis-penulis di zaman klasik seperti Plutarch (Rom), Arrian (Yunani) dll.

Tiada siapa tahu pada waktu bila dan bagaimana gelaran ‘Agung’ diiringkan pada nama Alexander.

Gelaran ini mungkin disebut oleh salah seorang penulis terawal, iaitu Quintus Curtius Rufus dalam karyanya yang berjudul Historiarum Alexandri Magni Macedonis Libri Qui Supersunt, di mana perkataan ‘Magni’ diterjemahkan sebagai ‘Agung’ (Magnificent) oleh beberapa orang pakar.

ALEXANDER BERTEMU DENGAN PENDETA-PENDETA TELANJANG DAN CALANOS

Sejarah kempen-kempen ketenteraan Alexander di India diketahui oleh hampir setiap orang di India pada hari ini. Dalam sejarah berkenaan, Pertempuran Hydaspes dan kegagahan Porus si raja India menjadi antara cerita utama yang diabadikan dalam ingatan mereka. Namun, kempen-kempen Alexander bukanlah subjek yang akan dibincangkan dalam artikel pada hari ini.

Alexander dibesarkan dengan pendidikan yang mendalam berkenaan falsafah, justeru tidak seperti para pen4kluk di zaman purba yang lain, beliau berkemungkinan mempunyai minat yang lebih untuk menyelidiki kemisterian dunia ini.

Semasa beliau berada di Taxila, yang merupakan pusat pendidikan utama di India purba (kini terletak di sekitar Pakitsan moden), beliau sempat bertemu dengan beberapa orang pendeta dan pertapa telanjak.

Semenjak itu, pendeta-pendeta telanjang ini dipanggil oleh orang Yunani dan Dunia Barat sebagai gymnosophist yang secara kasarnya boleh diterjemahkan sebagai ‘failasuf telanjang’.

Terdapat banyak perkara yang diperdebatkan tentang identiti para pendeta ini. Spekulasi awal yang dibuat oleh para pakar mencadangkan bahawa mereka adalah pertapa-pertapa Jainisme yang menganggap pakaian, malah makanan sebagai penghalang dalam mencapai kesucian fikiran. Namun, pendapat ini ditolak atas faktor yang akan dikemukakan kelak.

Sehingga kini, selagimana tiada bukti lanjut yang ditemui, kita tidak dapat memastikan identiti keagamaan mereka. Failasuf-failasuf ini mungkin boleh jadi sesiapa sahaja dan berasal dari mana-mana aliran atau agama. Mungkin sahaja mereka adalah penganut Ajivika atau Rishi Vedik, atau bahkan Buddhisme yang merupakan aliran utama di barat laut India pada waktu itu.

Walau bagaimanapun, salah seorang daripada mereka dikenali oleh masyarakat Yunani sebagai Calanos. Nama asalnya boleh jadi apa pun jua, antaranya seperti Kalyana lantaran nama Calanos berkemungkinan merupakan derivasi bahasa Yunani terhadap nama asalnya.

Tatkala Alexander mengutus salah seorang pengiringnya untuk memanggil Calanos, Calanos dengan angkuh menjawab bahawa Raja Yunani itulah yang mahu bertemu dengannya dan bukannya beliau yang bertemu dengannya. Justeru, Alexander mesti datang berjumpa dengannya.

Semasa Alexander bertemu dengannya di dalam hutan, perbualan yang berlangsung di antara mereka yang merangkumi soal kehidupan dan alam ada didokumentasikan oleh para penulis di zaman terkemudian.

Alexander begitu terkejut tatkala mempelajari daripada Calanos tentang kekosongan nilai kebendaan dan harta, serta betapa ilmu pengetahuan yang suci adalah satu-satunya asas kebahagiaan. Beliau kemudiannya mengajak Calanos agar mengembara bersamanya dan menjadi gurunya. Calanos bersetuju dengan permintaan itu lalu ikut mengembara bersama Alexander ke Parsi.

Di Parsi, atas beberapa faktor yang salah satunya mungkin adalah usianya yang telah lanjut, Calanos memutuskan untuk membvnuh diri dalam sebuah api suci. Inilah faktor yang dimaksudkan di atas, tentang faktor yang melanggar falsafah para pertapa Jainisme.

Menurut kepercayaan mereka, membvnuh haiwan sekecil serangga itu sendiri merupakan satu jenayah yang berat. Justeru, mereka sama sekali tidak akan memandang ringan perbuatan mencabut nyawa seseorang. Jainisme secara umum melaksanakan satu ritual yang dipanggil sebagai Sallekhana. Ritual ini secara perlahan memberhentikan pengambilan makanan sehingga m4ti kebulur.

Dengan logik yang sedemikian, dapatlah disimpulkan bahawa Calanos bukanlah penganut aliran Jainisme. Beliau memasuki api yang bakal membakar tubuhnya tanpa rasa ragu-ragu dan takut. Malah ketika tubuhnya sedang dibakar, beliau langsung tidak mengeluarkan sebarang jeritan atau erangan. Alexander dan tentera-tentera menyaksikan kejadian itu dengan penuh rasa takjub.

Mereka tidak dapat membayangkan betapa kuatnya pertapa yang hidup sederhana ini mampu membakar tubuh tanpa rasa sakit dan sambil tersenyum. Sebelum itu, Calanos terlebih dahulu menyerahkan segala harta miliknya kepada tentera-tentera Alexander. Menerusi kepatuhannya pada ajaran agama dan ketinggian peribadinya, Calanos berupaya menanamkan satu tanggapan atau pandangan yang abadi pada minda masyarakat Barat.

Tambah aneh, semasa tubuhnya sedang terbakar dalam api tersebut, Calanos memandang Alexander dengan tenang dan menyatakan bahawa beliau kelak akan bertemu dengannya di Babylon.

Tidak lama kemudian. Alexander mangkat secara misteri di Babylon pada usia yang masih muda. Hal ini membuatkan Calanos dipandang oleh masyarakat Yunani sebagai seorang ahli mistik yang mampu melihat masa depan dan meramalkan kem4tian Alexander.

Legenda menyebutkan bahawa daripada mulut Calanos atau Kalyana inilah Alexander memperoleh maklumat tentang Dandamis, pemimpin seluruh gymnosophist  atau failasuf telanjang di India pada waktu itu. Nama Dandamis mungkin merupakan deriviasi Yunani bagi Dandi Swami.

Apapun, ini hanya sekadar satu andaian. Walau apapun jua nama sebenarnya, failasuf telanjang ini juga berupaya memesonakan Alexander menerusi pegangan falsafah dan peribadinya yang bersederhana.

PERTEMUAN ALEXANDER DENGAN DANDAMIS

Menurut legenda, pertemuan antara Alexander dan Dandamis mengandungi faktor tarikan yang sama seperti pertemuan-pertemuan yang lain. Alexander berkali-kali cuba untuk mengumpannya dengan segala kekayaan dan kemegahannya.

Namun dalam setiap cubaan itu, si pertapa itu hanya membalas dengan gelak ketawa sahaja. Dandamis memaklumkan kepada Alexander bahawa segala barang kebendaan itu hanya kelihatan seperti batu pada pandangannya. Tambahnya lagi, kesenangan sejati baginya adalah menemukan zat abadi dan ilmu pengetahuan.

Apabila Alexander cuba untuk menakut-nakutkannya dengan mengugut bahawa seandainya Dandamis enggan mengikutnya, maka kepalanya akan dipenggal, beliau sekali lagi tertawa. Kata Dandamis, Alexander boleh membvnuh tubuhnya tetapi tidak jiwanya. Hanya Tuhan satu-satunya pelindung sejati dan pemilik segala hati dan jiwa.

Perbezaan di antara pen4kluk dunia ini dan pertapa telanjang tersebut terletak pada emas dan berlian. Failasuf telanjang yang terbaring di bawah sebatang pokok yang dikelilingi oleh alam semulajadi dianggap sebagai bukti sebenar kepada hakikat bahawa kuasa hakiki tidak terletak pada kekayaan atau kekuatan tentera. Akan tetapi, ia terletak pada pencarian hikmah sejagat.

Pertemuan dengan Calanos dan Dandamis adalah yang pertama di antara Barat yang memiliki dan kerohanian India yang sebenar. Impak pertemuan ini berpanjangan sehingga ke hari ini. Yunani merupakan tempat di mana pelbagai aliran falsafah di zaman purba terbentuk, justeru pertembungannya dengan aliran-aliran lain di Timur merupakan suatu hal yang mengagumkan.

Tanggapan Barat tentang India banyak dipengaruhi oleh pertemuan Alexander dan tentera-tenteranya dengan para failasuf ini. Semenjak itu, India disinonimkan dengan kemistikan dan tanahnya disifatkan sebagai penuh dengan keajaiban. Identiti Calanos dan Dandamis menjadi salah satu topik yang dibincangkan secara hangat sehingga ke hari ini.

Benar ramalan Calanos. Alexander Agung kemudiannya mangkat di Babylon pada tahun 323SM pada usia yang sangat muda. Ketika itu beliau sedang dalam perjalanan pulang ke tanah air, setelah tentera-tenteranya yang kepenatan memberontak dan enggan melanjutkan kempen jauh ke India bagi menakluk Nanda. Kemangkatan Alexander sehingga ke hari ini diselubungi misteri.

Sebilangan sejarahwan berpendapat bahawa beliau diracun sambil sebahagian yang lain mendakwa bahawa beliau tewas terhadap kecederaan-kecederaan yang ditanggung sepanjang kempen ketenteraannya yang panjang. Malah, ada juga yang berpendapat bahawa beliau diserang penyakit dari Timur yang tidak diketahui.

Filem Hollywood tahun 2004 yang diarahkan oleh Oliver Stone, di mana Colin Farrel berlakon sebagai Alexander, turut merangkumkan tentang babak kemangkatannya.

Walau apapun jua faktor kem4tiannya, ‘Failasuf-Failasuf Telanjang India’ sama sekali tidak tersilap dalam meramalkan bahawa semua manusia, tanpa mengira betapa berkuasa pun ia, atau betapa kaya atau miskin pun ia, akan tersungkur m4ti pada suatu hari nanti.

TERJEMAHAN:

Saurav Ranjan Datta. (24 Februari 2020). How Some Naked Monks of India Fascinated Alexander the Great. Ancient Origins.
https://www.ancient-origins.net/history-famous-people/alexander-great-india-0013328


Kenapa Telur Menjadi Pejal Bila Masak?

Oy vey! Memandangkan hari tu dah bercerita pasal daging mana yang boleh dimakan mentah, hari ni tiba-tiba gatal tangan nak sambung lagi pasal sains protein. Kenapa, ais bila dipanaskan menjadi cecair, tapi telur menjadi pejal?

Protein ni, kalau nak banding dengan struktur kimia yang lain, sangat aneh. Dia mempunyai banyak interaksi kimia yang membuatkan dia kompleks dan sensitif tapi pada masa yang sama, kuat dan tahan lasak. Kuku yang keras tu diperbuat daripada jenis protein yang sama, cuma disusun supaya mempunyai interaksi yang berlainan. Oleh itu, saya nak bercerita sedikit tentang interaksi yang wujud pada sifat kimia protein.

-jambatan disulfida
-ikatan hidrogen
-ikatan hidrofobik
-ikatan peptid
-ikatan ionik

Ini semua ialah interaksi kimia yang memegang protein menjadi kuat dan kental. Ini juga adalah punca kenapa rambut manusia ada yang lurus, ada yang kerinting. Selalunya yang kerinting ni sebab interaksi kimia dekat atas ni terlebih kuat daripada biasa (rujuk artikel ni: https://www.thepatriots.asia/kenapa-rambut-anda-lurus-bera…/) . Walau bagaimanapun, sekuat mana pun interaksi kimia protein ni, depa tetap sensitif pada 3 benda:

-suhu
-kadar garam
-takat pH (asid/alkali)

OK, sekarang, fokus pada jambatan disulfida, ikatan ionik dan ikatan hidrogen. Yang lain-lain semua tu abaikan. 3 interaksi ni adalah interaksi bercaj. Ada caj positif dan ada caj elektrik. Bila ada caj ni, secara tak langsung protein menjadi sensitif dengan asid/alkali serta garam. Garam dan asid/alkali ni semua ada caj. Agak-agak apa jadi kalau kita kacau caj semula jadi protein ni? Protein ni semua akan menjadi tak stabil, berkelompok dan akhirnya menjadi rosak.

Kalau anda tak percaya, anda boleh cuba eksperimen mudah ni. Mula-mula, larutkan garam sebanyak mungkin sampai jadi pekat dan tuangkan isi telur ke dalamnya. Apa yang anda akan dapat ialah telur pejal persis telur rebus. Benda yang sama juga berlaku pada susu. Sekiranya anda larutkan susu ke dalam larutan cuka, ‘plastik’ susu akan terhasil. Hal ini disebabkan caj biasa protein telur dan susu terganggu, lalu menjadi rosak, berkelompok dan pejal. Sebab itulah telur apabila dimasak menjadi pejal, dan daging menjadi kecut. Protein mereka mengalami denaturasi.

Oh ya, sebagai info tambahan, kenapa tangan pedih apabila direndam dalam thinner lama-lama? Ingat tak saya sebut tentang ikatan hidrofobik? Gula larut dalam air sebab ada ikatan hidrofilik, minyak pula larut dalam minyak sebab ada ikatan hidrofobik. DIsebabkan protein ni mempunyai ikatan hidrofobik, maka dia terdedah kepada pelarut cecair thinner. Hasilnya, membran protein pada sel menjadi bocor dan rosak. Kulit anda boleh jadi rosak kalau rendam lama-lama dalam thinner.


Enochian: Bahasa Para Malaikat Yang Dilenyapkan Tuhan

Kisahnya bermula pada abad ke-16 M, daripada seorang ahli akademik yang mahir dalam ilmu matematik, menguasai ilmu astronomi dan astrologi serta pelajar lulusan dari Saint John’s Colllege di Cambridge, iaitu Dr. John Dee. Dr. John menghabiskan sebahagian besar hidupnya di Mork Lake, London. Atas dasar kepintaran dan kebolehan beliau dalam menguasai bidang ilmu yang dipandang tinggi, maka beliau diserap masuk bekerja sebagai salah seorang ilmuwan yang berkhidmat kepada kerajaan pimpinan Ratu Elizabeth I.

Ketika awal hidupnya, Dr. John kurang mempercayai ataupun tidak tertarik dengan paranormal bahkan kisah mistik mahupun alam ghaib. Ketertarikannya terhadap kisah mistik, alam ghaib dan paranormal muncul ketika beliau mula terlalu obses dengan kajian sains yang dilakukannya.

Beliau memulakan pelbagai eksperimen sains yang bersangkut-paut dengan alam ghaib. Kegilaannya berkelanjutan apabila beliau cuba menyahdikodkan maksud-maksud yang disampaikan di dalam Book of Enoch (salah satu bahagian dari kitab Bible). Dr. John sangat mempercayai yang segala ilmu pengetahuan yang mempunyai hubungkait dengan alam lain tersimpan kemas di dalam Book of Enoch.

Aktiviti Dr. John dalam kegiatan ini bermula sekitar tahun 1581 ketika beliau memasuki umur 54 tahun sehinggalah ke tahun 1585.

Pada tahun 1581, Dr. John menuliskan di dalam catatan peribadinya bahawa Tuhan telah mengirim beberapa malaikat untuk berkomunikasi secara langsung dengannya tanpa hijab.

Setelah kejadian ini, maka Dr. John berjinak-jinak menyertai persatuan okultis (penganut ilmu tersembunyi seperti sihir atau magis kuno) yang dipimpin oleh Edward Kelley.

Pada tahun 1582 M, John Dee dan pengikut okultisme rapatnya, Edward Kelley mengakui telah melakukan komunikasi dua hala dengan para malaikat. Sepanjang dalam ritual ‘scrying sessions’ (menggunakan bola kaca atau permukaan bercermin), mereka mengaku telah menerima sebuah ilmu bahasa, bahasa para malaikat dari langit iaitu bahasa Enochian.

Bahasa ini terdiri daripada abjad yang jauh beza rupanya dengan abjad bahasa lainnya mahupun dari tulisan tamadun purba tetapi beberapa patah perkataan dalam bahasa ini dikatakan menyerupai dalam abjad atau loghat dalam bahasa Inggeris. Bahasa ini dinamakan sebagai bahasa Enochian dan mempunyai sebanyak 250 perkataan serta 21 abjad. Selain dinamakan Enochian, bahasa ini juga mempunyai pelbagai nama yang lain, iaitu:

Contoh perkataan dari bahasa Enochian:

Teori lain mengatakan, abjad Enochian seakan-akan menyerupai abjad Rom. Pembaca boleh melihat gambar dibawah. Adakah ia menyerupai abjad dalam tulisan Rom?

MENGAPA DINAMAKAN ENOCHIAN?

Diantara para tokoh di dalam kitab suci agama Kristian, Bible, Enoch merupakan salah seorang sosok yang memiliki pengetahuan dalam bidang ilmu mistik dan sihir berikutan Enoch tidak mati bahkan jasadnya diangkat Tuhan lalu dibawa ke syurga sepertimana dipetik dari Hebrews ayat 5: “Kehidupannya diambil, dia tidak mengalami kematian”. Dr. John mengakui Enoch merupakan manusia terakhir yang mengetahui bahasa Enochian setelah Adam.

Di dalam agama Islam pula, Enoch dikenali sebagai Nabi Idris a.s. Masih ingatkan pembaca tentang kisah Nabi Idris a.s yang memohon kepada Allah swt untuk dibawa berjalan di syurga sehingga baginda tidak mahu kembali ke dunia? Ya, Enoch dan Idris a.s adalah dua orang sosok yang sama tetapi mempunyai nama yang berbeza dalam agama Islam dan agama Kristian.

APAKAH ITU SCRYING SESSIONS?

Salah satu bentuk sesi ritual yang dijalankan oleh Dr. John bersama para pengikut okultisme lainnya menggunakan bola kaca atau kaca bercermin obsidian, yang mana Dr. John sendiri mengakui ia merupakan salah satu portal melihat alam ghaib.

Pada sekitar 15 minit awal, kesemua para okultisme akan membacakan doa memuji Tuhan dan Malaikat. Kadang-kala ritual ini memakan sama selama tempoh satu jam. Setelah ritual ini disempurnakan, maka Dr. John yang bertugas sebagai pengarah program ritual akan meletakkan bola kaca (batu peramal) di atas sebuah meja.

Setelah diletakkan kemas, maka Dr. John akan menyeru para malaikat untuk muncul di hadapannya (di dalam bola kaca). Ketika memasuki babak klimaks ini, Dr. John dan Edward akan mencatat segala ilmu atau pesanan yang disampaikan oleh malaikat termasuk berita dari masa depan seperti efek ilmu sihir atau magis kepada dunia, perubahan sistem politik di benua Eropah dan kedatangan hari akhirat. Kesemua rekodnya ini disimpan di dalam beberapa buah manuskrip dan catatan miliknya. Dr. John tidak pernah memberitahu fungsi bahasa ini di dalam ritualnya.

Salah satu mantera ataupun pesanan yang dicatatkan oleh Dr. John dan Edward Kelley dalam bahasa Enochian adalah:

“Mádriaks di-es praf lil kis miká-olz sánir ká-ózgo od fisis balzizras yaida”.

DIMANAKAN REKOD BAHASA ENOCHIAN INI DITEMUI?

Segala catatan, kajian mahupun pengamatannya selama mempelajari ilmu Enochian ini direkodkan dengan kemas ke dalam sebuah catatan yang lengkap dalam bahasa Enochian. Dua buah manuskrip tersebut merupakan dua buah versi bahasa Enochian, iaitu:

Di dalam kedua buah manuskrip ini, tulisan Enochian ditulis dari kanan ke kiri, tetapi diantara kedua buah manuskrip ini, catatan milik Edward Kelley diyakini sebagai yang asli kerana beberapa helaian atau isi penulisan manuskrip milik Dr. John hilang tanpa jejak.

BAGAIMANA PENGAKHIRAN HIDUP KEDUA ORANG TERSEBUT?

Dr. John meneruskan kerjayanya sebagai seorang ahli kimia dan menetap di England sehinggalah ke akhir hayatnya. Beliau meninggal dunia pada tahun 1608 M ketika berusia 81 tahun.

Edward pula berpindah ke Prague dan berkhidmat kepada Raja Rudolph. Beliau meninggal dunia pada tahun 1595 M, ketika berusia 40 tahun, setelah beliau jatuh daripada sebuah menara istana ketika melarikan diri apabila kegiatanya dalam menciptakan sebuah serum kimia membuat emas diketahui oleh Raja Rudolph.

ADAKAH BAHASA INI MASIH DIGUNAKAN PADA ZAMAN SEKARANG?

Ya.

Oleh sebab kehilangan beberapa bahagian penting inilah, para ilmuwan mengungkapkan beberapa teori bahasa Enochian sebagai bahasa yang paling awal di atas muka bumi atau bahasa magis yang pernah menguasai bumi pada suatu ketika dahulu sebelum dilenyapkan oleh Tuhan.

Sehinggalah ke saat ini, bahasa Enochian kekal menjadi sebuah tanda tanya kepada para okultis moden dan walaupun status keshahihanya masih diperdebatkan tetapi ia digunakan oleh pelbagai pihak luar, seperti:

Pada tahun 1994, sebuah filem berjudul Stargate menggunakan bahasa Enochian dan Hieroglif Mesir di dalam filem tersebut.

Jadi, bagaimana pendapat para pembaca? Adakah Enochian merupakan bahasa para malaikat yang diturunkan kembali kepada Dr. John dan Edward Kelley ataupun ia merupakan bahasa imaginasi ciptaan antara kedua orang tokoh okultisme ini?

Tiada siapa yang tahu.

Baik, begitulah penerangan ringkas mengenai bahasa Enochian. Ditulis hanya untuk menambahkan ilmu pengetahuan sahaja.

RUJUKAN:

Enochian: The Mysterious Lost Language of Angels, Ancient Origins.

The Complete Enochian Dictionary: A Dictionary of the Angelic Language oleh Donald C Laycock, Edward Kelly dan Dr John Dee.Encyclopedia of Angels oleh Richard Webster.-TAMAT –


Kenapa Bumi Bergerak Dan Tidak Pegun?

Sifat Bumi sudah lama disahkan berputar sambil mengelilingi Matahari. Faktor putaran menyebabkan kejadian siang dan malam. Faktor pengelilingan (dan kecondongan) pula mempengaruhi musim dan taburan cahaya. Ada bulan, Bumi menerima cahaya Matahari lagi banyak.

Ada bulan, kurang pula. Sebab itulah waktu solat sentiasa berubah-ubah mengikut bulan. Bukti sudah jelas dan nyata. Tetapi sekali sekala, pagar mengurung “kesilapan lama” akan terbuka dan keluarlah anasir-anasir tidak ketahuan yang menjaja kononnya Bumi tidak bergerak dan pegun… dan Matahari yang mengelilingi Bumi.

Golongan ini seolah-olah tahu yang mereka sentiasa tewas pada sains. Jadi mereka menunggang agama untuk menyampaikan hujah.

Sesiapa yang tidak setuju mudahlah mereka tempelak sebagai “pencinta sains yang menolak agama”. Untuk memurnikan hujah, mereka tabur selawat dan nama Nabi sikit sebanyak. Memang benda biasa.

Pengaruh Silam Muktazilah

Dunia Islam memasuki zaman ilmu dalam tempoh beberapa abad selepas kewαfαtan baginda Muhammad SAW. Ramai ilmuwan Islam menceduk ilmu falsafah dan sains daripada bangsa-bangsa Eropah. Kerajaan Abbasiyah sedar yang ada jurang ilmu besar antara budaya Yunani dan bangsa Arab.

Jadi mereka dengan cepat mengambil manuskrip-manuskrip Yunani untuk diterjemah agar anak-anak Arab mudah faham.

Proses penterjemahan bertambah mudah dengan ilmu pembuatan kertas yang diceduk daripada tahαηαη-tahαηαη perαηg China.

Sekadar pengetahuan, Abbasiyah menewaskan Dinasti Tang di Talas, Kyrgyzstan pada tahun 751. Salah satu manuskrip diterjemah mereka adalah Almagest, tulisan Claudius Ptolemy yang mengimarahkan ajaran Model Geosentrisme.

Selama 1,200 tahun, manuskrip Almagest dianggap “buku teks astronomi” kerana ilmu Ptolemy sangat mendalam sampai ramai tidak sedar keralatannya.

Menurut Ptolemy, Bumi adalah pegun (tidak bergerak) yang terletak di tengah-tengah – dan setiap hari Matahari mengelilinginya.

Hujah Ptolemy sangat meyakinkan pada masa itu sampai orang-orang agama seperti Moshe ben Maimon pun percaya. Moshe adalah seorang ahli falsafah Yahudi yang pernah menjadi doktor peribadi Salah ad-Din al-Ayyubi (Yawar, 2008). Semua unsur ilmu cenderung ke arah geosentrisme adalah daripada Ptolemy.

Jadi sesiapa yang berpendapat Bumi pegun itu sebenarnya sedang berkiblatkan Ptolemy. Bukannya Nabi Muhammad SAW. Kalangan Muktazilah pada masa itu menyerap ilmu Ptolemy kerana nampak seolah-olah berpadanan dengan Islam (Kunitzch, 2008).

Namun kesalahan mereka boleh dimaafkan atas faktor kekurangan teknologi maju untuk menyingkap rahsia agung alam angkasa.

Teknologi ini mula menjadi nyata selepas Dunia Eropah mengambil balik takhta ilmu daripada tangan Dunia Islam. Datangnya Galileo Galilei dan Nicolaus Copernicus berjaya membetulkan balik prasangka umum tentang proses angkasaraya.

Pergerakan Bumi Yang Mengatur Hukum Semulajadi

Tidak perlu teknologi aeroangkasa yang serba seri canggih (dan mahal) untuk membuktikan keralatan Claudius Ptolemy. Cukup dengan teleskop sahaja… dan kesabaran ketika mencerap Zuhrah. Selain daripada “orbit bergelung” Marikh (Martian retrograde motion), Zuhrah menjadi bukti kukuh yang Matahari berada di pusat.

Zuhrah akan muncul pada langit Bumi pada waktu-waktu tertentu. Ada masanya, Bumi akan nampak “bahagian belakang” Zuhrah. Ada masanya, Bumi nampak “bahagian depan”. Sebab kita boleh nampak muka dan punggung Zuhrah adalah kerana planet tersebut sedang berputar dan mengelilingi Matahari.

Cuba tengok macam mana Zuhrah kelihatan gelap. Jika Matahari mengelilingi Bumi, mana boleh Zuhrah bergelap (macam dalam gambar) selama beberapa minggu. Patutnya setiap hari Zuhrah bercahaya (kerana Zuhrah juga mengelilingi Bumi sama macam Matahari).

Penyokong geosentrisme boleh tolong jawab soalan mudah ini. Jangan tuduh Yahudi cuba menyesatkan umat Islam dengan gambar ini pula ya. Sebab Moshe ben Maimon adalah seorang Yahudi pro-geosentrisme macam kalian. Dan beliau bukan Pakcik Musa anak Tok Maimoon yang jual mee bandung di Padang Kota tu tau.

RUJUKAN:

Kunitzch, P. (2008). Almagest: Its Reception and Transmission in the Islamic World. Encyclopedia of the History of Science, Technology and Medicine in the Non-Western Cultures. Halaman 140-141.

Yawar, A. (2008). Maimonides’ medicine. The Lancet. 371 (9615): 804.


Beza Rahmah Dan Dayus

Bila saya banyak membaca dan mengkaji tentang sejarah dan tamadun di Alam Melayu, saya merasakan bahawa kewujudan masyarakat majmuk di Malaysia ini adalah satu hikmah yang besar yang Allah kurniakan pada kita.

Dahulu, pendakwah Islam dari Arab dalam jumlah yang sedikit, belayar beribu batu dengan penuh payah dan mujahadah, datang ke Alam Melayu untuk mengislamkan nenek moyang saya yang beragama Hindu-Buddha.

Untuk mengislamkan penganut Hindu-Buddha dari kalangan bangsa Melayu bukanlah sesuatu yang mudah. Orang Melayu dulu berpegang dengan agama Hindu-Buddha sangat kuat. Ibarat menggigit daging dengan gigi geraham. Lihat saja pada orang-orang Bali. Mereka adalah cerminan akidah nenek moyang kita suatu ketika dahulu.

Maka sudah pasti pendakwah-pendakwah Arab itu datang ke rantau ini dengan perasaan rahmah dan kasih sayang. Sebab itu proses pengislaman di Alam Melayu berlaku dengan penuh kasih sayang dan tanpa berlakunya sebarang perang.

Setelah orang Melayu yang rata-ratanya beragama Hindu-Buddha masuk Islam sehingga Islam itu sebati dalam hidup orang Melayu, pendakwah-pendakwah Arab telah membentuk bangsa Melayu menjadi bangsa pendakwah. Dengan itu, lahirlah kerajaan dakwah seperti Samudera Pasai dan Melaka.

Sultan Samudera Pasai dan Melaka telah membentuk jemaah-jemaah dakwah hingga pendakwah-pendakwah Melayu ini bertebaran di setiap pelusuk gugusan kepulauan Alam Melayu. Mereka juga datang berdakwah kepada saudara-saudara serumpun mereka dengan penuh rahmah dan kasih sayang.

Saya sendiri pernah ditunjukkan oleh seorang ketua kampung di pedalaman Kalimantan kubur seorang pendakwah Islam yang dikatakan berasal dari Kesultanan Melayu Melaka. Saya juga pernah sampai ke makam Dato’ Tiro, Dato’ Patimang dan Dato’ Ri Bandang di Sulawesi. Mereka adalah antara pendakwah yang diutuskan oleh Sultan Aceh untuk berdakwah ke Sulawesi.

Di zaman penjajahan, Allah telah mentakdirkan penjajah British telah membawa jutaan orang-orang bukan Islam ke tanah air kita. Jadi ini sebenarnya adalah peluang untuk orang-orang Islam di sini menjalankan usaha dakwah.

Jika pendakwah Arab dulu sanggup belayar ribuan batu jauhnya mencari mad’u (orang yang akan didakwahkan) yang beragama Hindu-Buddha. Kita pula tidak perlu belayar bersusah payah begitu. British telah menghantar orang-orang yang beragama Hindu dan Buddha untuk kita dakwahkan.

Sebab itu kita mesti melihat orang-orang Cina dan India yang bukan Islam dengan penuh kasih sayang, seperti mana pendakwah-pendakwah Arab yang melihat Melayu Hindu-Buddha suatu ketika dulu dengan penuh kasih sayang. Kita mesti ada fikir dan risau bagaimana nak selamatkan mereka dari seksaan neraka. Mereka juga keturunan Nabi Adam AS seperti kita. Jadi mereka saudara kita yang perlu diselamatkan.

Sebab itu juga, saya sangat tidak bersetuju jika ada seruan untuk mengusir mereka. Apatah lagi seruan melancarkan perang. Ini sangat tidak patut dan wajib dielakkan. Mereka harus didakwahkan. Untuk berdakwah, wajib ada perasaan kasih sayang. Wajib dibuang perasaan benci dan perkauman.

Namun, di saat SEGELINTIR orang-orang bukan Islam ini menunjukkan rasa permusuhan terhadap Islam, mendakwa serangan samseng sebagai serangan pengganas Islam, mendakwa tulisan Jawi umpama tahi lembu, mempersoalkan syiar ibadat korban, menghina mufti, ulama, Sultan, askar, tidak menghormati kedudukan bahasa kebangsaan dan seterusnya, adakah wajar kita berdiam diri dan meraikan sikap mereka atas sebab rahmah?.

Sikap berdiam diri dan meraikan pandangan begitu bukanlah rahmah, melainkan bersikap dayus semata-mata. Sesungguhnya antara rahmah dan dayus itu ada garis sempadannya.

Rasulullah SAW yang merupakan suri tauladan kita adalah insan yang paling rahmah dan bertoleransi. Antara bukti toleransinya baginda SAW terhadap orang-orang bukan Islam ialah penggubalan Piagam Madinah. Namun Rasulullah SAW juga sangat tegas. Buktinya ialah tindakan baginda SAW terhadap orang-orang Yahudi yang melanggar Piagam Madinah. Betapa tegasnya Nabi SAW hingga berlakunya kisah Ghazwah Bani Quraizah dan pengusiran Bani Nadhir dan Bani Qainuqa’.

Maka jika ada orang-orang Islam yang keras melawan sikap permusuhan orang-orang bukan Islam dengan melakukan tindakan-tindakan yang masih mengikut undang-undang seperti tunjuk perasaan, laporan polis dan membuat kenyataan di FB, saya yakin mereka bukannya mahu melancarkan perang dan bersikap mencetuskan permusuhan. Mereka hanya tidak mahu bersikap dayus. Mereka juga mahu menepati hadis Nabi iaitu mencegah kemungkaran dengan apa yang termampu.

Hasanuddin Yusof Maktab Penyelidikan Tamadun Alam Melayu dan Islam.


Asal Usul Helang Kepala Dua

Asal usul helang berkepala dua di Empayar Rom Timur (Byzantine) ketika era Dinasti Palaiologos. Tapi ada penemuan arkeologi menunjukkan Empayar Seljuq (empayar yang ada Nizam al-Mulk, Imam al-Ghazali tu) pun dah guna lambang helang itu. Tak tau lah kot-kot Palaiologos yang tiru.

Empayar Rom yang satu lagi pula (“Holy Roman Empire”) tengok Rom Timur pakai helang berkepala dua pun dia nak pakai juga. Selepas Holy Roman Empire dibubarkan pada tahun 1806, Austria selaku pewaris empayar meneruskan penggunaan lambang itu. Cuma selepas Austria kalah dalam Perang Dunia Pertama tinggal satu kepala je. Mungkin segan kot, negara dah jadi kecil (akibat kekalahan, jajahan Austria dipecahkan kepada Hungary, Czechoslovakia, Poland, Yugoslavia dan Romania) takkan nak guna lambang power kan. Jerman pula dari dulu tak pakai helang berkepala dua sebab statusnya dulu sebagai “Kingdom of Prussia” lebih rendah daripada “empire” jadi tak boleh pakai lambang itu. Dan identiti Prussia itu pun kekal sehingga ke hari ini.

Turki (Ottoman) sebagai pewaris legasi Turk Empayar Seljuq tak pakai lambang helang tapi lambang bulan dan bintang. Selepas Turki menawan Rom Timur pada 1453 pun tak pakai. Rusia pula yang pakai. Sebab raja (Tsar) Rusia iaitu Ivan III kahwin dengan seorang puteri Palaiologos bernama Sophia, maka Rusia mengisytiharkan diri sebagai “Third Rome”, menyambung legasi Rom Timur. Dan itu juga sebab Rusia sangat memusuhi Turki dulu, sebab ia melihat diri sebagai penyambung perjuangan Rom Timur untuk menyekat kemaraan Islam.

Selepas Serbia dan Albania merdeka daripada Ottoman, mereka jadikan lambang helang berkepala dua sebagai lambang negara. Montenegro yang baru merdeka pun meneruskan tradisi itu. Rusia ketika zaman komunis (1917-1992) tak pakai sebab anggap itu sebagai lambang Gereja Kristian Ortodoks, lepas 1992 baru pakai balik.

Untuk kes yang kecoh sekarang ni, sebenarnya dua pemain itu berasal dari Kosovo, dan bendera Kosovo tidak mempunyai lambang helang itu pun. Lambang itu sebenarnya mewakili “Albanian nationalism” yang dilihat provokatif oleh Serbia. Sesetengah nasionalis Albania di Kosovo berhasrat untuk bergabung dengan Albania untuk jadi “Greater Albania”, dan Serbia takut itu akan menggugat kedudukan dan kepentingan kumpulan etnik Serb dalam Kosovo.

Rajin kan den buat benda ni? Ye lah, kan den baru balik dari Switzerland, hari tu jumpa ramai Swiss Albanian mau offer den dedak.


Sains Kata Kalau Kerap Jadi Mat Jargon Boleh Jadi Bodoh

Kemahiran berbahasa ialah harta bernilai bagi seorang penulis atau pemberi ucapan. Tetapi ada masanya, harta ini boleh menggelincirkan sesiapa pun ke dalam satu spektrum kadang tidak disedari.

Dalam bahasa Inggeris, spektrum ini digelar “jargonisme” iaitu amalan menggunakan istilah-istilah tinggi yang maksudnya hanya difahami ahli-ahli bidang ataupun orang-orang berkaitan.

Jargon selalunya digunakan secara rapi dalam institusi keadilan daripada penghakiman ke guaman.

Tetapi apabila merentasi batasan tersebut ke penulisan dan ucapan, kadangkala jargonisme digunakan bagi tujuan untuk menunjukkan tahap ilmu dalam minda. Senang kata, untuk bagi nampak lebih pandai.

Kalau ikut kajian saintifik di Universiti Stanford, sebaliknya yang akan berlaku. Selalunya penulis-penulis tugasan akademik akan menggunakan lenggok bahasa tinggi untuk nampak semangat.

Pelajar-pelajar Sejarah mungkin menggunakan “antediluvian” bagi menggantikan “old”. Jangan sampai pergi gunakan “primordial” sudah. Walaupun definisi hampir sama, penggunannya sangat-sangat berlainan.

Penyampaian yang memerlukan laras bahasa tinggi sebenarnya mencetuskan persepsi berlainan (Lebowitz, 2015).

Contohnya begini, jika sebuah baldi itu diperbuat daripada emas, ia tidak perlukan apa-apa lagi untuk menganjakkan nilai.

Tetapi andainya unsurnya plastik, memanglah ia perlu salutan – kerana fitrahnya tidak bernilai tinggi.

Hasil yang baik tidak memerlukan sandaran bahasa semata-mata untuk mewarnai kerja.

Tugasan sains tidak memerlukan frasa-frasa seperti “abstruse” atau “daedal”, cukup sekadar “intricate” atau “sophisticated” untuk mensinonimkan “high-tech” – apatah lagi jika sentuhannya sekali sahaja.

Jadi menggunakan bahasa-bahasa tinggi untuk tujuan yang disebutkan akan mendedahkan kebodohan sendiri (Oppenheimer, 2006).

Disebabkan itulah kemahiran berbahasa memerlukan kosa kata yang lebih meluas, bukannya laras bahasa tinggi.

Apabila kosa kata dikuasai, penulis atau pemberi ucapan mempelbagaikan penyampaian mereka untuk menguasai semua lapisan akhir (sama ada pengguna atau pembaca).

Berdasarkan dapatan daripada industri penerbitan antarabangsa, peraturan “the simpler is better” sentiasa diamalkan.

Ayat-ayat dicadangkan kekal bawah 17 patah, dan jangan terlalu gunakan kata keterangan (adverb seperti usually, though, gigantically dan sebagainya). Kalau dibaca siri Harry Potter ataupun apa-apa buku Stephen King, pendekatan sebegini selalu digunakan.

Kepintaran penulis tidak ditunjukkan secara laras bahasa – sebaliknya bagaimana penulis menggambarkan kreativiti dengan kemudahan kata.

Kalau dalam bidang ucapan pula, Barack Obama menunjukkan cara penggunaan tatabahasa untuk mengaburi jiwa rakyat.

Ia merupakan penyampaian politik yang sangat baik – kerana undian bukan hanya daripada golongan cerdik pandai.

Semasa menyambut kemenangannya pada tahun 2008, seramai 240,000 orang membanjiri Chicago iaitu bandaraya yang bercampur antara cerdik dan tidak celik huruf.

Obama menyentuh tentang isu-isu utama yang perlu diselesaikan, pun dengan laras bahasa biasa.

Maka dalam situasi itu, ketepatan kata mudah terbukti boleh memegang perhatian orang awam.

Sudah tentunya kesalahan ejaan dan kesilapan tatabahasa perlu dielakkan, sepertimana Donald Trump pernah buat dalam isu “covfefe”, “honered”. “unpresidented” dan sebagainya.

Selain “jargonisme”, ada satu lagi kategori yang lebih menyakitkan mata. “Sesquipedalianism” memang nampak panjang.

Tetapi ia sangat mudah untuk disebut kalau berpecahan mengikut etimologi Latinnya: sesqui– (satu dan setengah) + –pedalian– (kaki) + -ism.

Maksudnya pula ialah tabiat menggunakan perkataan-perkataan panjang dan kadangkala tidak jelas dalam ucapan atau penulisan.

“Floccinaucinihilipilification” ialah contoh perkataan sesquipedalianis yang bererti “perangai mengganggarkan sesuatu sebagai tiada nilai”.

Maka jika ada yang dalam kalangan sumber bacaan kalian suka menggunakan jargon-jargon tinggi, kirimkanlah rencana ini.

Tidak kisahlah apa jargon-jargonnya, waima dalam bahasa Arab sekalipun, tonjolkan kepintaran menggunakan ilmu dalam minda dan adab di dada.

RUJUKAN:

Lebowitz, S. (2018, September 18). Science says using big words to sound sophisticated makes you seem less intelligent. Business Insider Australia. Retrieved from https://www.businessinsider.com.au/use-simple-language-to-sound-smarter-2015-9

Oppenheimer, D.M., (2006). Consequences of Erudite Vernacular Utilized Irrespective of Necessity: Problems with Using Long Words Needlessly. Applied Cognitive Psychology. Retrieved from http://www.ucd.ie/artspgs/semantics/ConsequencesErudite.pdf


La Tenriruwa Sultan Adam: Raja Bone Bugis Yang Meninggalkan Takhta Kerana Islam

Rumpun bangsa Melayu dan agama Islam tidak dapat dipisahkan, sehingga wujud satu istilah “masuk Melayu” yang bermaksud memeluk agama Islam. Islam tiba di Kepulauan Alam Melayu sejak abad ketujuh lagi dan kewujudan kesultanan-kesultanan Melayu-Islam terawal seperti Kesultanan Perlak dan Samudera Pasai sejak abad kesembilan membuktikan bahawa Islam telah lama dan kukuh bertapak di Alam Melayu. Pengislaman orang-orang Melayu bermula apabila Raja-Raja mereka secara sukarela memeluk Islam di hadapan para ulama dari Semenanjung Tanah Arab. Ini kemudiannya diikuti oleh rakyat jelata yang taat setia kepada Raja-Raja mereka tanpa sebarang paksaan.

Masyarakat Bugis juga merupakan sebahagian daripada rumpun besar bangsa Melayu. Sejarah kemasukan Islam di bumi Sulawesi Selatan atau Tanah Bugis boleh dijejaki seawal abad ke-17 lagi. Ini agak lewat berbanding dengan kedatangan Islam di tempat-tempat lain di Kepulauan Alam Melayu. Sebelum kedatangan Islam di bumi Sulawesi Selatan, masyarakat Bugis mengamalkan kepercayaan pagan dalam bentuk Animisme, Dinamisme dan Politheisme. Kerajaan-kerajaan Bugis yang berkuasa di bumi Sulawesi Selatan seperti Kerajaan Gowa-Tallo, Bone, Wajok, Luwuk, Soppeng, Ajjatappareng dan Sidenreng.

Tiga orang ulama dari Minangkabau berperanan besar dalam permulaan penyebaran agama Islam di Sulawesi Selatan. Mereka ialah Abdul Makmur atau Datuk Ri Bandang, Sulaiman atau Datuk Patimang dan Nurdin Ariyani atau Ri Tiro. Satu persatu kerajaan Bugis-Makassar menerima Islam pada awal abad ke-17 bermula dengan kerajaan Luwuk pada tahun 1603, kemudian Kerajaan Gowa-Tallo pada tahun 1605, diikuti oleh Kerajaan Sidenreng dan Soppeng pada tahun 1609, seterusnya Kerajaan Wajok dan akhirnya Kerajaan Bone pada tahun 1611.

Kerajaan Gowa-Tallo juga memainkan peranan penting dalam penyebaran Islam di Sulawesi Selatan. Setelah Kerajaan Gowa-Tallo menjadikan Islam sebagai agama rasmi kerajaan mereka, pemerintah mereka giat menyebarluaskan agama Islam di kerajaan Bugis yang lain tetapi ditentang kuat oleh Kerajaan Bersekutu (Tellumpoccoe) iaitu Bone, Wajok dan Sidenreng. Penentangan tersebut disahut dengan perang (Mussu Selleng) yang mengakibatkan kekalahan tiga Kerajaan Bersekutu tersebut. Kerajaan Bone yang ketika itu diperintah oleh La Tenripale Arung Timurung iaitu Raja Bone ke-12 (1611-1631) akhirnya memeluk Islam dan menggunakan gelaran Sultan Abdullah. Islam mula dijadikan agama rasmi Kerajaan Bone sejak itu. Sebenarnya sebelum itu lagi, Pemerintah Bone ke-10 iaitu Ratu We Tenri Tuppu (1609-1611) adalah Pemerintah Bone pertama yang tertarik dengan agama Islam. Baginda berangkat ke Sidenreng secara sembunyi untuk mempelajari agama Islam secara mendalam, tetapi malangnya baginda mangkat di sana.

We Tenri Tuppu kemudiannya digantikan oleh La Tenriruwa sebagai Raja Bone ke-11. Baginda menerima tawaran daripada Raja Gowa untuk memeluk Islam secara sukarela kerana baginda tertarik dengan agama Islam dan meyakini kebenarannya. Baginda juga menyeru supaya rakyatnya menerima Islam, tetapi malangnya seruan tersebut ditentang keras oleh rakyat Bone ketika itu terutamanya daripada para pembesar kerajaan yang dikenali sebagai Ada’ Pitue. Baginda meninggalkan istananya dari Watampone menuju ke Pattiro di selatan Bone untuk menyeru rakyat jelatanya di sana menerima Islam, tetapi malangnya seruan tersebut juga tidak diterima oleh penduduk di sana.

Rakyat Bone kemudiannya berkumpul dan bersatu menentang La Tenriruwa dan memaksa baginda dimakzulkan daripada takhta. Oleh sebab itu, baginda terpaksa turun daripada takhta setelah hanya memerintah selama beberapa bulan sahaja. Baginda bersama permaisuri beserta para pengikut mereka membawa diri ke Makassar untuk mendalami ilmu pengajian Islam. Baginda kemudiannya memakai gelaran Sultan Adam. Pada tahun 1615, baginda dikurniakan tanah jajahan di Bantaeng, menyebarkan Islam di sana dan menubuhkan sebuah institusi pengajian Islam Nahdatul Tawalib sehingga baginda mangkat dan diberi gelaran “Matinroe ri Bantaeng.”

Islam hanya mula diterima secara rasmi dan meluas oleh Raja dan rakyat Bone semasa pemerintahan La Tenripale, Raja Bone ke-12 yang menggantikan La Tenriruwa Sultan Adam yang dimakzulkan daripada takhta. Ini berlaku setelah Kerajaan Gowa-Tallo menyerang Bone dan berjaya menewaskannya setelah Bone tetap enggan dan berkeras untuk tidak tunduk di bawah kekuasaan Kerajaan Gowa-Tallo yang beragama Islam. Apabila La Tenripale memeluk Islam dan memakai gelaran Sultan Abdullah, maka baharulah rakyat Bone mula boleh menerima dan ikut sama memeluk agama Islam sehingga Islam dijadikan agama rasmi kerajaan. Konsep ini sama seperti pepatah Arab “an-nas ‘ala din al-malik” (“agama rakyat bergantung kepada agama raja”) dan pepatah Barat “cius region, eius religion” (“siapa yang menguasai negeri, maka beliau juga menguasai agama rakyatnya”).

Pengorbanan La Tenriruwa atau Sultan Adam yang sanggup dimakzulkan daripada takhta demi mempertahankan keislamannya membuktikan bahawa baginda adalah seorang muslim sejati yang memilih kehidupan ukhrawi yang bahagia dan kekal buat selamanya daripada kehidupan duniawi yang penuh dengan kemegahan dan kuasa kedudukan tetapi akan hancur binasa. Baginda diiktiraf sebagai Raja Bone pertama yang memeluk Islam secara terang-terangan dan menyeru rakyatnya memeluk agama Islam. Pemerintahan baginda juga adalah antara pemerintahan paling singkat dalam sejarah Kerajaan Bone disebabkan desakan rakyat Bone ketika itu yang mendesak pemakzulan baginda daripada takhta kerana keislamannya. Untuk makluman, salah seorang cucu baginda ialah Arung Palakka, seorang Raja Bone ke-15 (1672-1696) yang begitu berpengaruh dalam sejarah Bugis di Sulawesi Selatan.

Sumber rujukan:

– Ahmad Ridha, “Islamisasi Kerajaan Bone, Suatu Tinjauan Historis,” Tesis Sarjana yang tidak diterbitkan, Universitas Islam Negeri (UIN) Alauddin, Makassar, Sulawesi Selatan, 2013.

– Nurman Said, “Religion and Cultural Identity Among The Bugis (A Preliminary Remark),” Inter Religio 45 / Summer 2004, hlm 4.

– Andaya L.Y, The Heritage of Arung Palakka, A History of South Sulawesi (Celebes) in The Seventeenth Century, Leiden: Koninklijk Instituut voor Taal-, Land- en Volkenkunde, 1981.

– Farid F. Saenong, “Statist Islam and Folk Islam, Ethnohistory and Muslim Practices in Bantaeng,” JICSA, Jil. 4, No. 2, Disember 2015, hlm. 76-99.

– Abdul Hafid, “Budaya Spiritual Mengenai Makam Syekh Muhammad Amir di Kabupaten Bantaeng,” WALASUJI, Jil. 6, No. 1, Jun 2015, hlm. 139-152.


Virginia Hall: Perisik Pihak Bersekutu Paling Berbahaya

Kegiatan perisikan semasa Perang Dunia Kedua (WWII) merupakan sesuatu yang cukup merbahaya bagi mana-mana perisik termasuk golongan Hawa. Ini kerana pergerakan mereka sentiasa diperhatikan oleh pihak musuh sama ada Kempeitai (Jepun) atau Gestapo (Nazi Jerman). Jika tersalah langkah, bukan saja operasi mereka terjejas tetapi kematian menanti di ruang seksaan atau pada muncung senapang. Bagi perisik wanita Bersekutu, Virginia Hall, kegiatan perisikannya bukan saja gagal dikesan Gestapo tetapi menjadikannya wira yang tak disanjung semasa perang.

Anak kelahiran Baltimore, Maryland ini dilahirkan pada 6 April 1906 dalam sebuah keluarga berada. Beliau memulakan pembelajaran di Roland Park Country School sebelum menyambung pendidikan di Radcliffe College dan Barnard College (kini Universiti Columbia). Semasa di dua institusi berkenaan, Hall mempelajari Bahasa Jerman, Itali dan Perancis. Selepas mendapat restu kedua-dua ibu bapanya untuk menamatkan pelajaran di benua Eropah, beliau mengembara ke sana dan belajar di Jerman, Perancis dan Austria sebelum diambil sebagai kerani di Kedutaan Amerika di Warsaw, Poland pada tahun 1931 sebelum bekerja di Konsulat Amerika di Smyrna, Turki. Bagaimanapun pada tahun 1932, hasratnya untuk menyertai Perkhidmatan Luar (Foreign Service) tidak kesampaian selepas tertembak kaki kirinya semasa ekspedisi memburu di Turki. Ini menyebabkan kaki kirinya dipotong dan Hall terpaksa menggunakan kaki palsu yang diperbuat daripada kayu.

Jadi bagaimana wanita secekal Hall ini boleh terjerumus dalam dunia perisikan? Ia berbalik semula kepada cubaannya menyertai Perkhidmatan Luar. Penyertaannya pada kali pertama ditolak atas alasan Hall seorang wanita, satu komen yang dianggap mengejutkan menurut Judith Pearson, penulis buku biografinya yang bertajuk The Wolves at the Door: The True Story of America’s Greatest Female Spy. Permohonan Hall buat kali kedua turut ditolak kali ini bukan atas sebab gender tetapi atas faktor kecacatan kaki yang dialaminya.

Kecewa dengan kerenah Perkhidmatan Luar, beliau meletak jawatan dari Jabatan Negara Amerika Syarikat dan mengembara ke Paris sebagai orang awam semasa negara itu diancam serangan tentera Nazi Jerman. Di sini, Hall menjadi pemandu ambulans untuk tentera Perancis tetapi terpaksa melarikan diri ke Britain selepas Perancis jatuh ke tangan rejim pimpinan Adolf Hitler. Dalam sebuah parti koktel, beliau meluahkan rasa ketidakpuasan hati terhadap Hitler dengan para tetamu lain. Ketika inilah menurut Pearson, seorang wanita tidak dikenali menyerahkan kad bisnesnya kepada Hall dan memberitahu, “Jika anda berminat untuk menghalang Hitler, datang dan jumpa saya.” Wanita tersebut merupakan inspirasi kepada salah seorang watak pembantu siri James Bond, Miss Moneypenny yang bernama Vera Atkins. Atkins diberi amanah oleh Perdana Menteri Winston Churchill untuk merekrut individu yang berkelayakan sebagai ejen untuk Operasi Khas Eksekutif (Special Operations Executive (SOE)). Atkins tertarik dengan keupayaan Hall bertutur dalam pelbagai bahasa, mempunyai pengetahuan berkenaan lokasi-lokasi perkampungan Perancis dan kemampuannya untuk berfikir pantas.

Selepas mendapat latihan sebagai operator radio, Hall merupakan ejen wanita pertama SOE di Perancis. Untuk mengelakkan kehadirannya dihidu Gestapo atau ejen yang berkhidmat dengan rejim Vichy Perancis, beliau diberi pengenalan dan dokumen palsu sebagai seorang wartawan Amerika untuk akhbar New York Post. Dalam masa singkat, Hall menunjukkan kebijaksanaannya bukan saja dalam mengesan pergerakan tentera dan pos kawalan tentera Nazi malah membentuk rangkaian perisik anti-Nazi di Perancis. Ini berdasarkan objektif SOE yang mahu menjejaskan keupayaan rejim Nazi Jerman dengan taktik ‘Eropah terbakar’. SOE mungkin tiada peralatan perisikan canggih tetapi itu tidak menghalang mereka menjadi kreatif dalam menyampaikan pesanan. Hall akan menghanar berita mengandungi mesej rahsia kepada editor di New York untuk pengetahuan penyelia-penyelianya di London. Dan sekiranya ada penghantaran maklumat, beliau meletakkan pasu bunga geranium pada tingkap semasa menetap di Lyon. Maklumat tersebut tersembunyi di sebalik bata atau arahan pergi ke sebuah kafe di mana pelayan akan menghantar gelas dengan ada sesuatu melekat di bawahnya.

Kerana kecerdikannya itu juga meletakkan Hall dalam radar pihak Nazi Jerman. Ketua Gestapo, Klaus Barbie yang turut dikenali sebagai Penyembelih Lyon menggelarnya perisik pihak Bersekutu paling merbahaya. Selepas Gestapo mengedarkan poster gambaran dirinya kepada orang ramai, Hall terpaksa melarikan diri dengan berjalan sejauh 50 batu merentasi Pergunungan Pyrennes untuk sampai ke Sepanyol. Perjalanan tersebut dianggap mencabar kerana berlaku pada musim sejuk, kesulitan menggunakan kaki palsu dan keengganan pemandunya dari Sepanyol untuk memandunya keluar atas alasan beliau seorang wanita dan menggunakan kaki palsu. Selepas tiba di rumah selamat SOE, Hall berhubung dengan penyelianya di London bahawa beliau selamat tetapi memberitahu kaki palsunya yang diberi nama Cuthbert menyusahkannya. SOE yang menyangka Cuthbert seorang pemberi maklumat membalas, “Sekiranya Cuthbert menyusahkan anda, hapuskan dia.”

Memandangkan situasi merbahaya yang dihadapi Hall sebelum itu, tidaklah mengejutkan mengapa SOE enggan menghantar beliau kembali ke England. Ini memaksa beliau menyertai agensi yang merintis kepada penubuhan Agensi Perisikan Pusat (CIA), Pejabat Perkhidmatan Strategik (OSS). Pada tahun 1944, Hall dihantar kembali ke Perancis bukan menggunakan kaedah payung terjun tetapi menggunakan kapal torpedo British. Untuk mengelak dikesan anak buah Barbie, beliau menyamar sebagai seorang penjual susu wanita berumur 60 tahun. Kakinya sengaja dialihkan untuk menyembunyikan ketempangannya itu dan beliau turut memakai skirt panjang untuk menambah berat. Dan untuk mengelak isyarat radio dikesan pihak Gestapo, Hall bersembunyi di ruang loteng dan bangsal.

Antara tugasnya beberapa bulan sebelum kempen D-Day ialah mengatur kedudukan senjata api dan bekalan dijatuhkan untuk kumpulan penentang dan melaporkan pergerakan tentera Nazi ke London. Semasa D-Day, Hall bersedia menggerakkan tiga batalion pejuang anti-Nazi Perancis untuk melancarkan misi sabotaj ke atas tentera Jerman yang berundur. Menerusi laporan terakhirnya kepada markas operasi di London, pasukan beliau berjaya memusnahkan empat jambatan, mengganggu pergerakan keretapi barang, memotong talian telefon dan memusnahkan landasan-landasan keretapi utama. Mereka juga bertanggungjawab membunuh 150 tentera Nazi dan menawan 500 lagi tentera.

Selepas tamat perang, Hall dianugerahkan pingat Distinguished Service Cross, anugerah kedua tertinggi tentera Amerika Syarikat untuk keberanian. Beliau juga mencipta sejarah sebagai satu-satunya wanita yang mendapat pingat berkenaan semasa WWII. Hall bagaimanapun mahu menerimanya dalam satu upacara kecil di pejabatnya yang disaksikan oleh ibunya dan pengasas OSS, Mejar Jeneral William J. Donovan. Sepupu Hall bernama Lorna Catling berkata, “Beliau sentiasa mengelak publisiti. Beliau sentiasa berkata, ‘Itu cuma enam tahun daripada kehidupan saya.’” Beliau juga jarang berbicara berkenaan kerjanya sebagai perisik termasuk dengan keluarganya sendiri. Catling menceritakan dia ada menerima surat Hall yang dihantar semasa perang. Dalam surat itu, beliau menulis, “Orang Jerman sudah menangkap beberapa orang dan menggantung mereka dengan cangkuk pemotong daging.” Surat tersebut dianggap mengerikan bagi Catling. Malah Pearson menceritakan pada tahun 1950-an, OSS mengeluarkan satu memo yang membenarkan Hall bercerita pengalamannya sebagai perisik semasa WWII. Tetapi beliau tetap tidak menceritakan pengalaman tersebut kepada sesiapa kerana itulah cara hidupnya sebagai perisik.

SUMBER


Strategi Tabung Haji Pada Tahun 2017

Tahun 2017 adalah tahun yang boleh dikatakan sangat mencabar dengan ketidaktentuan ekonomi global dan secara tidak langsung akan memberi kesan kepada ekonomi negara kita. Banyak punca yang menyebabkan ekonomi dunia dan ekonomi negara kita khususnya tidak stabil. Institusi kewangan yang besar seperti Tabung Haji juga perlu mempunyai strategi supaya tidak mengalami kerugian.

Punca punca berikut adalah seperti penyusutan nilai ringgit berbanding dollar AS. Antara faktor penyusutan nilai ringgit ialah disebabkan keadaan ringgit di pasaran. Harga komoditi yang boleh dikatakan agak menurun terutamanya minyak juga merupakan faktor susutnya nilai ringgit. Selain itu, nilai Dollar AS yang makin mengukuh juga menyebabkan nilai ringgit kita makin susut.

Selain itu, pelaksanaan dasar dasar polisi AS yang masih samar juga turut memberi kesan. Ini kerana Presiden Donald Trump ingin mengubah polisi yang sedia ada semasa zaman Barack Obama dengan memberi focus untuk menaikkan ekonomi AS sahaja. Selain itu, kadar Rizab Persekutuan AS yang meningkat juga kemungkinan akan memberi impak yang negative kepada pasaran modal dan kewangan Tabung Haji.

Langkah yang diambil oleh Tabung Haji ialah menjalankan pelaburan yang selaras dengan dasar yang telah dibuat iaitu Penempatan Aset Strategik yang merangkumi ekuiti, hartanah, pasaran tunai dan pendapatan tetap.
Tabung Haji juga akan memberi penekanan kepada pelaburan jangka panjang dan mengambil pendekatan dengan mempelbagaikan portfolio pelaburan mereka supaya boleh menjana pendapatan yang berulang dan kurang risiko.


Kenapa Mata Siput Ni Macam Ulat Beluncas?

Kalau tengok betul betul, mata siput tu macam ulat beluncas. Kalau tengok video dia, siap bergerak dan berdenyut macam ulat beluncas lagi. Memang dalam alam rimba kita ada banyak haiwan yang menyamar jadi haiwan lain sebab nak elak kena makan. Tapi, benda ni berbeza untuk siput ni. Mata dia jadi macam tu sebab memang dia mintak kena makan. Haa dah kenapa pulak dia nak diri dia kena makan?

Puncanya mudah. Sebab siput tu dah jadi zombie, dan sesungut mata dia tu sebenarnya dihuni cacing parasit bernama Leucochloridium. Cacing ni padanya bersarang dalam hati siput ni, lama lama dia membesar dan memanjangkan dirinya ke sesungut mata siput ni. Spesis siput yang selalu jadi mangsa cacing ni, siput Amber ni sebenarnya hanya akan aktif pada waktu malam je.

Tapi cacing ni berjaya kawal minda dia untuk keluar waktu pagi, dan panjat bahagian pokok tertinggi supaya senang dilihat burung untuk dimakan. Juga, sebab cacing ni serap banyak nutrien dalam siput tu, siput tu jadi mandul terus sebab tak cukup zat untuk membiak. Memang dah macam zombie dah.

Dia lagi haru bila kita dapat tahu apa jadi bila siput ni kena makan burung tu. Burung burung ni tak makan siput. Diorang makan ulat beluncas dan cacing je. Jadi diorang cuma makan sesungut siput yang nampak macam ulat beluncas tu je.

Siput tu walaupun sesungut dia dah kena kekah, dia masih tak mati. Sesungut terputus tu akan tumbuh balik macam biasa dan kitaran cacing parasit ni akan bermula balik kalau diorang termakan tahi burung yang ada telur cacing ni.


Jangan Bandingkan Santun Melayu Dengan Whites Supremasis!

1. Di Amerika Syarikat, betapa r4sisnya kulit putih dulu, kulit hitam nak pergi sekolah pun sampai kena bawak National Home Guard mengawal orang-orang kulit hitam yang nak bersekolah sebab kecaman berbaur perkavman yang mereka terima.

2. Di Malaysia, orang Melayu siap benarkan bukan Melayu untuk tubuhkan sekolah jenis kebangsaan berasaskan pendidikan yang diimport dari motherland masing2. Ini sampai membuatkan pemisahan 3 kaum utama di Malaysia yang menghalang wujudnya identiti nasional yang 1.

3. Bahkan orang Melayu di Malaysia jugalah berkempen supaya daripada sekolah jenis kebangsaan, marilah kita sama-sama hantarkan anak kita ke satu sekolah supaya anak-anak kita boleh bersatu dibawah satu bumbung, dan tidak meneruskan dasar British pecahkan 3 bangsa ini.

4. Berbeza kulit Putih di Amerika Syarikat, dengan kewujudan Undang-Undang Jim Carrow yang berusaha mengasingkan Whites dan Black. Ada tak kita nampak orang Melayu buat undang-undang gini kat negara kita, cuba asingkan setiap bangsa ikut warna kulit?

5. Babak pengasingan ikut warna kulit, hatta masuk tandas pun ada dipaparkan dalam filem Hidden Figures mengenai 3 figura wanita kulit hitam yang bertanggungjawab dalam misi US ke bulan. Pengasingan perkvuman ini hatta wujud dalam organisasi saintifik macam NASA sekalipun. Bayangkan organisasi sains yang seharusnya bebas dari unsur-unsur seperti ini pun boleh amalkan perkauman sebegini hebat?

6. Sampai betapa rasisnya mat saleh di Amerika, wujudnya organisasi pengganas macam Ku Klux Klan yang didirikan di US semata-mata untuk membvnuh dan memburu orang berkulit hitam di US. Lebih 50 tahun kita merdeka, tak wujud pun kumpulan sebegini di Malaysia!

7. Betapa r4sisnya orang kulit putih ini, waktu mereka datang menjajah ke Asia, mereka kononnya melakukannya atas slogan White Mens Burden iaitu tanggungjawab sosial mereka untuk mengtamadunkan bangsa-bangsa yang mereka jajah!

8. Sebuah puisi bertajuk The White Mans Burden ditulis oleh Rudyard Kipling, ketika menulis mengenai Amerika menjajah Filipina, dengan jelas menyebut mengenainya dalam frasa “Take up the White Man’s burden”, “To serve your captives’ need” dan “be done with childish days,” yang membawa maksud tanggungjawab kulit putih memberi tamadun kepada bangsa yang dijajahnya.

9. Kalau anda membaca puisi penuhnya, cukup jelas betapa sifat superior mereka, merasakan bahawa bangsa mereka lebih mulia, lebih bertamadun, lebih hebat berbanding bangsa lain lantas menghalalkan penjajahan.

10. Anehnya, bangsa yang dikatakan sebagai whites di Malaysia inilah yang menerima kecaman-kecaman berbaur perkauman ke atas mereka. Lihat tangkap layar dari FB ini yang memaparkan betapa r4sisnya bukan Melayu terhadap Melayu-Islam.

11. Ini semua komen-komen yang mengulas mengenai SOP Solat Jemaah yang dikeluarkan oleh menteri agama. Ada banyak lagi tangkap layar, tapi saya tak sanggup menaikkannya kerana jijik dengan rasism bangsa lain yang wujud kerana mengambil kesempatan atas kesantunan orang Melayu.

12. Kalau Melayu ialah Whites di Malaysia, macam yang Whites pernah lakukan di US sana, dah tentu ada yang kena bvnuh, kena asing, kena d3ra dan sebagainya. Hatta agamanya kena kutuk pun orang Melayu mampu tersenyum, seolah-olah tidak ada apa yang berlaku.

13. Orang Melayu masih rasional kerana perbuatan dalam tangkap layar di atas bukanlah generalisasi ke atas seluruh Cina atau India seperti mana generalisasi libertard Malayo-Islamo-phobic dalam gambar di atas yang generalisasikan orang Melayu atas beberapa komen jahat segelintir.

14. Akhir kata, kami nak ajak semua berfikir. Kalau benar bahawa orang Melayu ialah whites di US, maka tak akan terjadi 10 orang terkaya di Malaysia, 9 daripadanya ialah bukan Melayu tau.